Tian Chua, dari ikon reformasi hingga terbuang

Karier politik Chua Tian Chang atau lebih dikenali sebagai Tian Chua ibarat sudah tiba ke penghujungnya apabila beberapa penganalisis meramalkan sukar untuk bekas naib presiden PKR itu membuat "come back" selepas dipecat daripada partinya.
Terdahulu, Chua yang merupakan antara pendukung awal perjuangan Reformasi bersama Anwar Ibrahim, mula menyandang kerusi Parlimen Batu sejak 2008, bagaimanapun gagal mempertahankan kerusinya pada Pilihan Raya Umum ke-14 (PRU14) yang berlangsung pada 2018 disebabkan kes mahkamah.
Disebabkan itu, penyokong PKR diseru menyokong Prabakaran Parameswaran yang pada ketika itu bertanding atas tiket bebas sebelum dipilih menjadi ahli Parlimen Batu.
Bagaimanapun, pada PRU15 November tahun lalu, Parlimen Batu menyaksikan persaingan sembilan penjuru yang mana Chua bertanding atas tiket bebas menentang Prabakaran yang merupakan calon yang diketengahkan PKR.
Bekas pemimpin PKR itu bagaimanapun mengalami kekalahan teruk apabila hanya berjaya meraih 4,603 undi menyebabkan kehilangan deposit manakala Prabakaran berjaya mempertahankan kerusi itu dengan meraih majoriti 22,241 undi.
Akibat daripada tindakan itu, PKR pada 8 Januari lalu secara rasminya memecat Chua dan beliau baru-baru ini memohon maaf dan merayu supaya Anwar dan PKR menerimanya semula.
Namun begitu, Felo Kanan Majlis Profesor Negara, Jeniri Amir, berkata walaupun Chua sudah banyak berjasa terhadap PKR, namun tindakannya disifatkan sebagai "dosa besar" kerana keputusan itu bertentangan dengan parti.
Katanya, sekiranya PKR tidak mengambil tindakan tegas terhadapnya, ia akan menghantar isyarat yang salah kepada ahli parti pada masa hadapan.
"Apa yang berlaku terhadap Tian Chua sememangnya sesuatu yang mendukacitakan tetapi ia wajar sebagai mesej bahawa tiada individu yang lebih besar daripada parti," katanya kepada MalaysiaNow.
"Beliau membuat satu perhitungan yang salah, dia fikir dapat sokongan pengundi di situ tetapi sebenarnya sentimen pengundi adalah menyokong parti dan bukannya individu."
Tambah Jeniri, Chua juga ibarat terlepas peluang keemasan memandangkan Anwar kini sudah dilantik sebagai perdana menteri, yang mana jasa beliau pastinya akan "dihargai" sekiranya masih bersama PKR.
"Disebabkan perhitungan salah, ia menikam diri sendiri.
"Kalau tidak bertanding, dia ada peluang besar untuk Anwar mengiktiraf sumbangan dan pengorbanannya sebagai antara individu awal yang menggerakkan perjuangan reformasi," kata Jeniri.
Bagi James Chin dari University of Tasmania Australia, tindakan terhadap Chua adalah selari dengan mana-mana parti politik di Malaysia, oleh itu, beliau boleh dikatakan "sudah menjangkakan" keputusan daripada PKR untuk membuangnya.
"Dia tidak sepatutnya bertanding sebagai calon bebas kerana ia hanya menunjukkan bahawa sokongan terhadapnya sangat sedikit.
"Malah, dia juga kehilangan deposit. Kini lagi susah untuk Tian Chua kembali ke arena politik," kata Chin.
Menurut Mujibu Abd Muis dari Universiti Teknologi Mara, Anwar secara peribadi mungkin akan memaafkan tindakan Chua, namun agak "mustahil" untuk beliau kembali diterima dalam kalangan PKR memandangkan kem Timbalan Presiden, Rafizi Ramli dijangka menentang keputusan tersebut.
"Jelas sekali Rafizi ada kalanya tidak sehaluan dengan Anwar, justeru sudah tentu kem beliau akan memberi tekanan hebat untuk pastikan individu yang menentang atau membelakangi parti tidak diterima kembali," katanya.
Bagaimanapun, penganalisis politik dari Institut Hal Ehwal Antarabangsa Singapura Oh Ei Sun berpandangan ada kemungkinan untuk Chua kembali ke arena politik bersama PKR atau Pakatan Harapan (PH) namun ia bergantung kepada soal masa.
"Ke mana lagi dia nak pergi? Perikatan Nasional?" soal beliau ketika ditanya sama ada penyokong Chua akan memberontak menentang PKR.
"Ya mungkin dia sudah menyumbang banyak, tetapi dalam dunia politik, jika melakukan satu kesalahan besar, ia boleh menjejaskan diri.
"Dia boleh kembali apabila tiba masanya," kata Oh.


Dua bekas menteri, seorang terkait rasuah sasar jawatan duta?

Khabar angin bertiup dalam kalangan komuniti diplomatik terdapat percubaan daripada beberapa ahli politik termasuk bekas menteri, melobi untuk dilantik sebagai duta di ibu kota negara Barat, kata sumber kepada MalaysiaNow.Difahamkan terdapat sekurang-kurangnya tiga menteri yang berkempen secara senyap untuk mendapatkan jawatan duta termasuk ke Amerika Syarikat dan Switzerland.Langkah ini sekiranya dilaksanakan, akan menghentikan dasar kerajaan Pakatan Harapan (PH) sebelum ini untuk tidak melantik mereka yang tidak terlatih sebagai duta.Sumber di Wisma Putra, tempat terletaknya kementerian luar Malaysia, mengesahkan kepada MalaysiaNow terdapat percubaan untuk mengubah polisi berkenaan.“Ya, tetapi apa yang kami difahamkan, Perdana Menteri Muhyiddin Yassin komited untuk meneruskan polisi itu,” kata sumber itu.Sumber di Putrajaya apabila dihubungi mengesahkan masih belum ada keputusan dibuat.“Kabinet pada ketika ini tidak bermesyuarat disebabkan beberapa anggota diminta untuk kuarantin,” katanya.Pada Julai 2018, menteri luar yang baru dilantik Saifuddin Abdullah mengumumkan duta hanya akan dilantik “daripada kalangan pegawai yang berminat serta tahu berkenaan tugas sebagai duta.”“Mesti dalam kalangan diplomatik yang terlatih dan mampu menjalankan tugas mereka dengan baik,” katanya pada ketika itu.Dasar kerajaan PH itu mendapat penentangan daripada duta lantikan politik beberapa bulan selepas mengambil alih kerajaan pada Mei 2018.Pada ketika itu, PH merancang untuk menggantikan mereka dengan diplomat terlatih, langkah yang dialu-alukan oleh komuniti diplomatik.Antara duta lantikan politik semasa zaman pentadbiran Najib Razak ialah Zahrain Mohamed Hashim (Indonesia), Bernard Dompok (Vatican), Blanche O’Leary, isteri kepada Presiden MyPPP M Kayveas (Finland), Zulhasnan Rafique (Amerika Syarikat) dan Hasan Malek (Cambodia).Antara pemimpin politik terkemuka yang menjadi diplomat semasa zaman Barisan Nasional (BN) adalah bekas timbalan perdana menteri, Musa Hitam yang menjadi duta khas ke Pertubuhan Bangsa-Bangsa Bersatu dan Jamaluddin Jarjis ke Washington.MalaysiaNow turut difahamkan, antara bekas menteri yang melobi untuk dilantik sebagai duta sedang berdepan perbicaraan rasuah. Bagaimanapun MalaysiaNow masih belum dapat mengesahkannya.“Akan tetapi belum dapat dipastikan menjadi duta dapat menjamin beliau dibebaskan dari pertuduhan itu,” kata sumber dalam Umno.Bekas duta, Dennis Ignatius apabila dihubungi memberi amaran sebarang usaha menggembalikan duta lantikan politik akan menyebabkan karier diplomat terlatih Malaysia berakhir.“Jika benar, saya tidak terkejut,” kata bekas duta Malaysia ke Kanada dengan 36 tahun pengalaman dalam dunia diplomatik kepada MalaysiaNow.“Kerajaan ini tidak tahu malu dan mencari apa sahaja yang boleh diberikan kepada kroni dan penyokong. Keputusan ini akan menyebabkan institusi kerajaan diambil alih secara politik menyebabkan hilang integriti, kredibiliti dan profesionalisme.“Ini bermakna berakhirnya karier diplomat terlatih dan dasar luar negara akan dipolitikkan,” katanya.


KKM kekalkan SOP Covid-19 sedia ada buat masa ini, kata KP kesihatan

Memutuskan untuk mengekalkan prosedur operasi standard (SOP) berkaitan Covid-19 buat masa ini, Kementerian Kesihatan (KKM) akan meneliti tujuh indikator dalam negara sebelum membuat keputusan mengetatkan SOP jika terdapat keperluan.
Ketua Pengarah Kesihatan Dr Noor Hisham Abdullah berkata KKM akan memantau terlebih dahulu keadaan dalam negara selain terus meningkatkan kawalan kesihatan awam sebelum mengambil sebarang tindakan.
"Kita akan pantau dahulu bukan hanya berdasarkan kemasukan ke hospital tetapi banyak indikator lain yang kita guna pakai seperti jangkaan kes, kes harian dan sebagainya.
"Kalau data itu menunjukkan peningkatan di semua indikator yang ada, jadi mungkin kita akan bincang tindakan yang sewajarnya ketika itu," katanya dalam Sesi Libat Urus Menteri Kesihatan Bersama Media di sini hari ini.
Turut hadir Menteri Kesihatan Dr Zaliha Mustafa, Timbalan Ketua Pengarah Kesihatan Awam Dr Norhayati Rusli dan Pengarah Institut Penyelidikan Klinikal Dr M Kalairasu.
Noor Hisham berkata antara indikator yang akan dilihat ialah peningkatan kes import yang mendadak, iaitu pada ketika ini hanya tiga atau empat kes import sahaja direkodkan sebulan dan pengesanan varian baru daripada pensampelan air kumbah dan tempat-tempat berisiko.
"Apa kita bimbangkan kalau ada varian baru, kita tidak pasti sama ada vaksin kita berkesan atau tidak. Kita juga akan semak dengan WHO (Pertubuhan Kesihatan Sedunia) sama ada ada pendaftaran varian lain dikesan atau tidak," katanya.
Beliau berkata jika ada varian baru yang dikesan selain Omicron, KKM akan memantau sejauh mana kebolehjangkitan varian itu serta tahap keparahannya atau kemasukan ke hospital.
Indikator lain yang dirujuk ialah peningkatan kes penyakit seperti influenza (ILI) dan jangkitan respiratori akut teruk (SARI) di fasiliti kesihatan terpilih iaitu jika rekod menunjukkan berlaku kenaikan kes yang mendadak, KKM akan mengambil langkah yang lebih tepat untuk mengawalnya, katanya.
Beliau berkata indikator lain ialah kapasiti sistem perkhidmatan kesihatan awam iaitu jika penggunaan katil dan kemasukan ke unit rawatan rapi (ICU) bagi pesakit Covid-19 melebihi 30%.
Indikator yang turut dipantau ialah peningkatan kes kematian iaitu kini ia melibatkan "satu angka satu hari" dan sekiranya berlaku lonjakan tiga angka, KKM akan melihat sejauh mana keparahan virus tersebut, katanya.
Semalam, Dr Noor Hisham dalam kenyataan berkata kes baru Covid-19 di seluruh negara turun 14.2% kepada 3,231 kes pada minggu epidemiologi 1 (ME 1/2023) iaitu dari 1 hingga 7 Januari, berbanding 3,767 kes pada ME sebelumnya.


Tiada lagi PKP, kawalan sempadan diperketat, kata Hishammuddin

Kerajaan tidak akan melaksanakan semula perintah kawalan pergerakan (PKP) namun kawalan lebih ketat akan dilaksanakan di pintu masuk dan keluar negara, dalam usaha mengekang pandemik Covid-19.Menteri Kanan Pertahanan Hishammuddin Hussein berkata mengambil kira perkembangan jangkitan varian Omicron, langkah kawalan tersebut perlu ditambah baik termasuk menyenaraikan lebih banyak negara berisiko tinggi.“Setakat ini sebanyak 245 kes Omicron telah disahkan di Malaysia. Sebahagian besar kes jangkitan di negara kita ini masih lagi berpunca daripada kepulangan pengembara dari luar negara.“Kita akan ambil langkah kawalan lebih ketat, tetapi PKP secara besar-besaran tidak akan dilaksanakan semula,” katanya pada sidang media selepas mesyuarat kuatert menteri Covid-19 hari ini. Turut hadir pada mesyuarat itu ialah Menteri Kesihatan Khairy Jamaluddin, Menteri Pengangkutan Wee Ka Siong dan Menteri Perpaduan Negara Halimah Mohamed Saddique.Hishammuddin berkata tumpuan kerajaan kini ialah kembali kepada usaha transisi ke arah endemik yang tertangguh akibat beberapa isu sebelum ini.Katanya kerajaan juga memantau rapat status semasa pelaksanaan Laluan Perjalanan Vaksinasi Lengkap (VTL) dengan melihat ruang dan peluang untuk melaksanakannya dengan beberapa negara lagi termasuk Indonesia dan Thailand.“Bagaimanapun ia bergantung kepada situasi Covid-19, bukan sahaja di negara-negara berkenaan tetapi juga di negara kita,” katanya.Sementara itu, berkenaan prosedur operasi standard (SOP) sambutan Thaipusam dan Tahun Baru Cina, Hishammuddin berkata pihak berkepentingan bersama Kementerian Kesihatan Malaysia (KKM) sedang membuat penelitian peringkat akhir SOP dua sambutan itu.Katanya, SOP bersesuaian untuk kedua-dua perayaan itu akan diumumkan dalam masa terdekat oleh kementerian berkaitan.


Kes harian sekali lagi menurun ke paras 2,600

2,690 kes baru Covid-19 direkodkan hari ini menjadikan jumlah keseluruhan kes sebanyak 2,767,044.Pesakit yang sembuh pula mencatat 3,535 kes hari ini menjadikan jumlah keseluruhan kes sembuh sebanyak 2,695,751.Dalam pada itu, kes yang memerlukan rawatan di unit rawatan rapi (ICU) adalah sebanyak 265 kes di mana 188 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 147 kes di mana 81 adalah kes Covid-19.Dari 2,690 kes harian yang dilaporkan pada hari ini, 52 kes (1.9%) adalah daripada Kategori Tiga, Empat, dan Lima, dan 2,638 kes (98.1%) lagi adalah terdiri daripada Kategori Satu dan Dua.


Mahkamah beri amaran kepada Najib kerana ‘serang’ Zeti

Mahkamah Tinggi hari ini mengeluarkan amaran keras kepada bekas perdana menteri Najib Razak agar tidak mengulangi “serangan secara maya” terhadap bekas gabenor Bank Negara Malaysia Zeti Akhtar Aziz.Dalam keputusannya, Hakim Collin Lawrence Sequerah berkata walaupun tidak ada keperluan untuk mahkamah mengenakan “gag order” (perintah sekatan) terhadap Najib, ahli Parlimen Pekan itu harus berhenti membuat kenyataan berhubung kes 1Malaysia Development Berhad (1MDB) seolah-olah perbicaraan itu berlangsung dalam domain awam.“Sehubungan itu, mahkamah ini mengeluarkan amaran keras kepada tertuduh agar tidak mengulangi perbuatannya dan mahkamah akan mengambil apa juga tindakan yang perlu bagi melindungi integriti institusi ini,” kata hakim.Mahkamah membuat keputusan itu selepas pihak pendakwaan pada Selasa menggesa mahkamah mengenakan amaran keras terhadap Najib kerana melakukan “serangan” ke atas Zeti yang merupakan seorang saksi dalam kes 1MDB, menerusi Facebook beliau.Timbalan Pendakwa Raya Kanan Gopal Sri Ram membangkitkan isu itu susulan kenyataan Najib dalam hantaran menerusi Facebooknya pada 29 Disember lepas mendakwa Zeti menerima wang daripada 1MDB.Sequerah berkata kenyataan yang dibuat oleh Zeti dalam kedua-dua temu bualnya tidak mewajarkan tertuduh untuk bertindak balas dengan membuat hantaran melalui Facebook.“Apa yang dinyatakan oleh tertuduh dalam hantarannya itu boleh disifatkan, secara keseluruhannya, sebagai satu serangan ke atas saksi,” kata hakim.Terdahulu, peguam utama pasukan pembelaan Najib, Muhammad Shafee Abdullah menghujahkan bahawa hantaran dalam Facebook Najib merupakan respons terhadap kenyataan Zeti dalam dua artikel yang diterbitkan dalam talian.“Dalam satu daripada temu bual itu, iaitu dengan portal berita TheEdgemarkets.com yang diterbitkan pada 3 Julai 2018,  beliau (Zeti) terus menyerang anak guam saya sehari sebelum pertuduhan terhadapnya  berkaitan SRC International Sdn Bhd dibuat pada keesokannya (4 Julai 2018).“Kenyataan Zeti (semasa siasatan kes SRC International dan 1MDB) dirakam kerana beliau merupakan sebahagian daripada pasukan petugas khas 1MDB yang menyiasat skandal melibatkan dana kekayaan berdaulat itu,” kata Muhammad Shafee.“Tan Sri Zeti tahu beliau berpotensi menjadi saksi. Anak guam saya tidak tahu, tapi beliau (Zeti) boleh menjangkakannya,” tambah beliau.Muhammad Shafee ketika menamatkan hujahnya berkata mahkamah perlu menimbang hak kebebasan bersuara rakyat yang diperuntukkan menerusi Perkara 10 Perlembagaan Persekutuan, dan sama ada isu itu merupakan penghinaan mahkamah.Timbalan Pendakwa Raya Ahmad Akram Gharib menghujahkan bahawa satu lagi portal yang menyiarkan temu bual Zeti iaitu euromoney.com, hanya menumpukan pada isu ekonomi.“Dalam artikel itu tidak ada kenyataan yang boleh dianggap sebagai serangan peribadi ke atas Najib, manakala artikel kedua yang diterbitkan oleh  theedgemarkets.com merupakan jawapan Zeti terhadap dakwaan Najib yang dibuat dalam temu bual sebelum itu.“Tan Sri Zeti menjawab kenyataan tentang beliau. Malah, pada waktu itu beliau juga tidak termasuk dalam senarai saksi. Jelas, ini merupakan kes menghina mahkamah. Kami memohon mahkamah mengeluarkan amaran agar perkara ini tidak berulang,” katanya.Dalam hantaran Facebooknya, Najib menggesa Zeti agar menjawab dakwaan sebuah blog bahawa keluarganya menerima RM100 juta daripada ahli perniagaan dalam buruan Low Taek Jho atau Jho Low yang turut merangkumi dana 1MDB.Najib, 67, menghadapi empat pertuduhan menggunakan jawatannya untuk mendapatkan suapan berjumlah RM2.3 bilion daripada dana 1MDB serta 21 pertuduhan pengubahan wang haram melibatkan jumlah sama.Perbicaraan bersambung 8 Februari.


Harimau Malaya, dulu ikon kini tinggal nama?

Harimau Malaya menjadi lambang yang sering digunakan sebagai simbol-simbol rasmi kerajaan dan juga merupakan ikon negara.Raja rimba itu juga menghiasi logo kereta nasional dan turut menjadi nama bagi pasukan bola sepak kebangsaan.Wajahnya turut digunakan pada pelbagai jenama lain: termasuk bank tertua di Malaysia sehinggalah ke minyak angin tradisional yang dipercayai sejak turun-temurun.Namun semua itu bakal lenyap, harimau Malaya mungkin sekadar menjadi simbol mitos.Sang belang itu kini di ambang kepupusan dan ia amat membimbangkan.Spesies ini dianggarkan tinggal kurang daripada 200 ekor dalam habitat liar, harimau Malaya kini dimasukkan ke dalam “senarai merah” Kesatuan Antarabangsa untuk Pemuliharaan Alam Sekitar (IUCN) yang berpangkalan di United Kingdom.Senarai itu menyediakan maklumat paling komprehensif mengenai harimau Malaya dan juga spesies lain yang diancam kepupusan.Seorang aktivis alam sekitar mengatakan kerajaan negeri patut dipersalahkan kerana melakukan penerokaan hutan sehingga memusnahkan habitat harimau, dan ketiadaan peruntukan undang-undang khusus turut menyebabkan angka haiwan itu terus menurun.“Akta perhutanan yang ada sekarang semuanya sudah ketinggalan zaman,” kata Shariffa Sabrina kepada MalaysiaNow.“Jika hutan dimusnahkan, harimau akan mati. Tak lama lagi kita hanya boleh melihatnya di pusat-pusat pemulihan dan zoo.”Katanya, walaupun raja rimba itu dilindungi di bawah Akta Pemuliharaan Hidupan Liar, harimau Malaya berkemungkinan diancam kepupusan apabila hutan-hutan ditebang dan pemburu haram bebas memburu tanpa tindakan tegas dikenakan.Selain kehilangan habitat semula jadi, harimau Malaya turut diancam pedagang haiwan haram yang tiada belas kasihan.“Pembalakan membuka banyak laluan balak untuk pemburu haram.”Dalam operasi penguatkuasaan yang dilakukan oleh Jabatan Hidupan Liar dan Taman Negara (Perhilitan), mereka sering menangkap kumpulan pemburu haram di Taman Negara di seluruh negara.Kebanyakan pemburu itu merupakan penduduk tempatan yang menjadi pemandu arah sekumpulan pemburu haram warga asing masuk ke dalam hutan negara bagi memburu harimau dan spesies haiwan terancam lain.Walaupun dengan jumlah denda RM500,000 dan lima tahun penjara jika disabitkan kesalahan melakukan pemburuan haram, ia masih tidak mampu untuk menghalang mereka.“Kami mencadangkan supaya hukuman itu dipinda dengan menaikkan denda maksimum RM1 juta dan 15 tahun penjara,” kata Ketua Pengarah Perhilitan Abdul Kadir Abu Hashim kepada MalaysiaNow.Shariffa bersetuju kerana hukuman terhadap pemburu haram ketika ini terlalu ringan.“Pembalakan membuka banyak laluan balak untuk pemburu haram.”Beliau juga mendakwa masalah rasuah dalam kalangan pegawai kerajaan turut menjadi punca.“Kerajaan Thailand mengarahkan perintah tembak dikenakan untuk semua pemburu haram. Jadi, semua pemburu itu datang ke Malaysia,” kata Shariffa, yang merupakan presiden Pertubuhan Pelindung Khazanah Alam Malaysia atau Peka.Beliau mengatakan pemburu haram di negara ini kebiasaannya terlepas daripada hukuman.“Saki baki harimau Malaya kini lari ke Thailand kerana mereka lebih tegas dalam usaha pemeliharaan dan pemuliharaan.”Kerajaan kini menubuhkan Pusat Konservasi Harimau Kebangsaan (NTCC) di Lanchang, Pahang.Pusat konservasi, yang dijangka siap sepenuhnya pada April, akan membiak harimau dalam kurungan sebelum dilepaskan ke habitat liar bagi menambah kembali populasi haiwan itu dalam hutan.Namun, Shariffa meraguinya.“Pusat konservasi bukan habibat semula jadi harimau. Ia sama seperti zoo.“Dan apa akan jadi jika pembiakan itu bertambah? Di mana hendak dilepaskannya kerana hutan kita semakin mengecil dengan cepat?”


Cina Peranakan Terengganu pertahan identiti hadapi arus pemodenan

Rumah papan berpanggung itu dari jauh kelihatan seperti rumah Melayu yang lain.Terletak di tepi sebatang jalan di Kampung Tiruk, Kuala Terengganu, pengunjung yang memasuki pintu pagar akan disambut dengan beranda di bahagian depan.Di sebelah kanan rumah itu terdapat garaj kayu yang dibuat sendiri, dan di belakangnya bangsal yang menempatkan dapur kayu arang.Sekali imbas, kelihatan seperti rumah orang Melayu, namun hiasan tanglung, kad warna merah bertulisan Cina dan perhiasan berwarna merah lain mendedahkan identiti penghuninya- sebuah keluarga Cina peranakan di negeri itu.Yee Choo Im, 72 menduduki rumah itu dengan anaknya, Chia Soon Thye.Rumah papan itu diwarisi daripada suaminya yang meninggal pada tahun 2015.Kebanyakan bahagian asal masih dikekalkan walaupun ada penambahan bahagian lain di belakang rumah itu.Disebabkan kehidupan mereka dikelilingi dengan masyarakat Melayu, ianya menjadi sedikit unik kerana diraikan bersama penduduk yang tinggal berhampiran, sekali gus sambutan itu menjadi lebih meriah bagi suasana Tahun Baru Cina untuk warga peranakan Terengganu.Yee, atau lebih dikenali dengan panggilan Mek merupakan generasi keenam Cina Peranakan Terengganu.Menaiki tangga, bahagian depan rumah itu menempatkan altar untuk penghuninya bersembahyang.Di ruangan lain rumah itu terdapat koleksi barangan lama dan antik, menjadikannya seakan muzium mini.Keluarga Yee juga tidak kekok dengan media.Bahkan, Mek pernah dipaparkan dalam sebuah poster mengenai festival peranakan Terengganu.Seperti kaum Cina lain, mereka tidak pernah gagal memeriahkan Tahun Baru Cina.Mek akan sibuk menyiapkan kuih bakul atau Nian Gao, yang digunakan untuk upacara agama bersempena Tahun Baru.“10 hari sebelum Tahun Baru, saya akan mula membeli beras pulut.“Bahan-bahan ini saya kisar sendiri, kemudian biarkan semalaman. Esoknya kukus sampai 12 jam,” katanya kepada MalaysiaNow dalam dialek Terengganu.Mek melayani saudara mara dan tetamu yang hadir, makanan dijamu dan mereka menikmati bersama-sama. Nasi dagang, nasi lemak, ketupat, lemang dan bermacam lagi antara menu Melayu yang menjadi pilihan bagi Cina Peranakan ini.Tidak menggunakan peralatan moden, Mek memilih untuk menggunakan dapur arang di bangsal untuk membuat kuih itu.Ramai Cina peranakan tinggalkan kampungChia yang merupakan salah seorang daripada tujuh beradik itu menjelaskan, keluarganya akan beribadat kepada nenek moyang sehari sebelum tahun baru.Pada pagi hari tahun baru, mereka akan akan bersembahyang sekali lagi pada waktu pagi sebelum mengadakan jamuan besar pada malamnya.Ketika ditemui, Chia yang berusia 38 tahun berkata, di kampung itu kini hanya ada 10 hingga 15 buah rumah yang menempatkan keluarga Cina peranakan, berbanding 20 beberapa dekad lepas.“Apabila generasi tua meninggal, anak mereka jual rumah kayu itu dan tak mahu duduk di sini lagi. Mereka berhijrah mencari kerja di bandar,” katanya.Mek bersama menantunya Lua Tse Ling, melakukan upacara keagamaan bersama-sama.Chia memberitahu, generasi pertama Cina yang menetap di Terengganu dari tanah besar China mengusahakan kebun, getah dan buah-buahan.Mek juga bekerja memotong getah pada usia muda.Salah seorang Cina Peranakan yang kini menetap di bandar ialah Evin Chua.Generasi atuknya menetap di kampung itu namun dia sendiri sudah berpindah ke Ladang di Kuala Terengganu.“Generasi sekarang lebih gemar mengenakan cheongsam pada Tahun Baru Cina. Tapi yang di kampung masih ada yang mengenakan kebaya nyonya terutama Cina Peranakan,” katanya yang bekerja di Kuala Berang.Kehidupan yang dikelilingi orang Melayu menjadikan cara hidup mereka sebati dengan kaum itu.Ia juga bermakna sambutan Tahun Baru Cina oleh suku kaum Peranakan akan dihadiri juga oleh orang Melayu sebagai tanda persahabatan.Roslinah Limi yang menetap di Kuala Terengganu sering menghadiri rumah terbuka sahabat-sahabat Cina Peranakan di Kampung Tiruk.“Di bandar memang rasa kurang sikit suasana perayaan itu. Tetapi di kampung ini, terasa ada kemeriahan dan ikatan kekeluargaan.“Mereka pun sudah biasa berkunjung ke rumah saya pada hari raya Aidilfitri,” katanya.Sambutan Tahun Baru Cina kali ini, meskipun ada antara anak dan saudara Mek yang tidak boleh pulang ke kampung kerana desakan kerja, dia tetap bersyukur kerana anak-anak yang menetap di Terengganu masih boleh meraikannya bersama-sama.Di tengah-tengah arus pemodenan yang menarik generasi muda untuk berhijrah, keluarga Yee berbangga kerana dapat mengekalkan


Apakah kerajaan Malaysia sudah bersedia?

Kerajaan meluluskan pelaksanaan kadar gaji minima baru RM1,500 sebulan bermula 1 Mei ini di seluruh negara. Pelaksanaan gaji minima itu dikatakan akan hanya membabitkan majikan syarikat besar dan tidak membabitkan perusahaan mikro, kecil dan sederhana (PMKS).Langkah ini satu langkah yang terpuji sepatutnya. Ia sepatutnya langkah yang membantu golongan B40. Tetapi keadaan yang ada pada hari ini kemungkinan besar akan menekan golongan B40 dengan lebih dahsyat.Masalahnya sebahagian besar produk keluaran makanan negara datangnya daripada syarikat besar. Kebanyakan bahan mentah makanan pula diimport.Perang Russia dan Ukraine melonjakkan harga makanan kerana ia menjejaskan gangguan bekalan.Perang ini telah menyebabkan harga makanan naik mendadak.Kedua-dua negara ini adalah antara pengeluar terbesar gandum dan jagung di pasaran dunia iaitu kira-kira 30% pasaran eksport dunia.Selain itu, Ukraine juga adalah pengeluar minyak matahari terbesar di dunia. Minyak matahari adalah minyak sayuran ketiga yang paling banyak dipasarkan di dunia selepas minyak sawit dan soya. Fahamlah kenapa harga minyak sawit naik mencanak. Kesannya semua harga minyak masak naik melainkan minyak yang disubsidi kerajaan.Kebetulan waktu ini, nilai ringgit juga menurun ke paras RM4.40 berbanding satu dolar Amerika Syarikat yang menyebabkan kos import dan logistik meningkat secara mendadak.Waktu ini jugalah pengeluar-pengeluar makanan di Malaysia perlu menaikkan gaji minimum kepada pekerja.Inflasi di serata dunia dijangka menjadi teruk. Jepun mencatatkan inflasi 2.1% pada bulan April, kadar tertinggi sepanjang 13 tahun yang lalu. Seperti Malaysia, nilai yen juga jatuh mendadak.Malaysia dijangka berdepan dengan masalah yang sama seperti Jepun.Cabaran krisis makanan, krisis ekonomi dan krisis kemiskinan sudah di depan mata. Ia kemungkinan bertukar menjadi tsunami.Masalahnya apakah kerajaan Malaysia sudah bersedia?Tidak pasti.Yang pasti, ada satu parti tidak peduli pun mengenai krisis yang bakal melanda rakyat dan negara.Mereka hanya sibuk mahukan pilihan raya. Dan inilah parti yang yakin rakyat akan menyokongnya.


Ketua parti akan tandatangan perjanjian sokong pembentukan kerajaan, kata Fadillah

Satu majlis menandatangani perjanjian antara ketua-ketua parti bagi menyokong pembentukan Kerajaan Perpaduan akan diadakan esok, kata Timbalan Perdana Menteri Fadillah Yusof.
Beliau yang juga ketua whip Gabungan Parti Sarawak (GPS) berkata perjanjian itu akan ditandatangani ketua-ketua parti yang bersetuju untuk bekerjasama dengan Pakatan Harapan (PH) bagi membentuk kerajaan perpaduan.
"Esok akan ada upacara menandatangani satu perjanjian antara semua parti yang bersetuju untuk menubuhkan Kerajaan Perpaduan. Di situ nanti (media) boleh bertanya apakah kandungan perjanjian tersebut dan fokusnya," katanya kepada media selepas Majlis Konvokesyen Institut Perladangan dan Komoditi Malaysia (IMPAC) hari ini.
Ditanya manifesto parti mana yang akan dipilih untuk dilaksanakan dalam kerajaan, Fadillah secara ringkas berkata tiada perbincangan berhubung perkara itu kerana kerajaan sekarang bukan berasaskan parti.
"Satu daripada keutamaan kita adalah berhubung kait dengan kos sara hidup," katanya yang juga menteri perladangan dan komoditi.
Mengenai fokus perjanjian tersebut, Fadillah berkata beliau tidak pasti kerana tidak terlibat dan hari ini beliau akan menghadiri mesyuarat di peringkat GPS untuk melihat kandungan perjanjian itu.
Sementara itu, mengenai pemotongan gaji, beliau berkata pemotongan gaji yang diputuskan hanya melibatkan jemaah menteri sahaja.
“Setakat ini diputuskan hanya menteri. Saya tak pasti sama ada merangkumi timbalan menteri,” katanya.
Pada 5 Disember lepas, jemaah menteri dalam mesyuarat Kabinet bersetuju untuk memotong gaji sebanyak 20% setiap bulan, yang akan dilaksanakan sehingga ekonomi negara kembali pulih.


Kos dan faedah skim beli sekarang, bayar kemudian

Pakar kewangan mengingatkan orang ramai supaya tidak menggunakan kaedah pembayaran seperti skim beli sekarang, bayar kemudian (BNPL) secara melulu tanpa berfikir panjang, mengatakan ia boleh menyebabkan pengumpulan hutang sewaktu negara menyambut musim perayaan dan platform beli-belah dalam talian mula menawarkan diskaun besar-besaran.Beli-belah dalam talian menjadi aktif ketika pandemik susulan premis fizikal pusat beli-belah dan kedai-kedai terpaksa ditutup akibat pelaksanaan perintah kawalan pergerakan.Bahkan, jualan dalam talian menarik orang ramai dengan tawaran rebat dan baucar sebelum pandemik.Kini, dengan skim BNPL diperkenal dan digunakan secara meluas, pakar kewangan berkata ia akan memudahkan pembeli untuk mendapatkan apa yang mereka mahu dengan hanya satu klik.Seperti namanya, kaedah BNPL membolehkan pelanggan mendapatkan barang tanpa membuat pembayaran penuh terlebih dahulu.Sama seperti skim ansuran biasa, bayaran BNPL dipecahkan kepada jumlah yang lebih kecil untuk dibayar dalam tempoh masa tertentu.Biasanya, BNPL ditawarkan tanpa faedah namun fi atau caj dikenakan ke atas pembayaran lewat jika pelanggan gagal membuat pembayaran mengikut jadual.Di Malaysia, skim ini ditawarkan oleh platform seperti Grab melalui pilihan kaedah pembayaran PayLater, Shopee melalui SPay Later, Atome dan Hoolah.Ketika ini, skim pembayaran tersebut tidak dikawal selia walaupun Bank Negara Malaysia (BNM) mengumumkan bulan lepas bahawa kerjasama antara agensi akan dilaksanakan bagi menggubal Akta Kredit Pengguna tahun depan, sekali gus mengukuhkan pengaturan kawal selia untuk aktiviti kredit pengguna termasuk skim BNPL.Bagaimanapun, buat masa ini, BNPL semakin mendapat tempat sebagai salah satu kaedah pembayaran yang paling pesat berkembang bagi transaksi tanpa tunai.Bagaimanapun, Ketua Pegawai Eksekutif iMoney See Wai Hun memberitahu MalaysiaNow beberapa isu perlu sentiasa diingati pelanggan, termasuk soal fi atau caj pembayaran lewat.“Caj pembayaran lewat boleh dikenakan daripada jumlah tetap seperti RM60 hingga peratusan harga barang itu setiap bulan,” katanya.Memandangkan BNPL membahagikan jumlah pembayaran belian kepada jumlah ansuran yang lebih kecil, See berkata ia juga boleh mewujudkan ilusi sesuatu barangan itu “lebih mampu milik”.“Persepsi salah inilah yang mungkin menyebabkan sesetengah orang membuat pembelian yang sebenarnya di luar kemampuan mereka,” katanya.BNPL juga lebih mudah diakses kerana halangannya lebih rendah berbanding pinjaman kad kredit dan pinjaman bank.Di Malaysia, syarat asas pembelian kredit termasuk perlu memberikan bukti pelanggan berumur sekurang-kurangnya 18 tahun, mempunyai bukti kewarganegaraan, kad debit, nombor telefon dan alamat e-mel.See berkata kemudahan akses demikian juga boleh menyebabkan keputusan segera dilakukan berbanding berfikir dahulu dan membeli sesuatu barangan, menyebabkan kemungkinan orang ramai melakukan pembelian impulsif lebih tinggi.Amanda Yeo, seorang penyelidik badan pemikir Emir Research, berkata BNPL menarik golongan milenium dan Gen Z kerana ia membolehkan mereka membeli semua jenis barangan baik dari kosmetik, pakaian, elektronik dan juga perabot dengan belanjawan bulanan mereka.“Memandangkan pembayaran boleh dibahagikan dalam beberapa bulan, mereka rasa kurang beban kewangan semasa tempoh pandemik,” tambahnya.Kesan “feel good” daripada BNPL juga turut ditambah dengan ketiadaan resit dan urus niaga fizikal berbeza dengan pembelian konvensional yang mengingatkan pembeli mengenai wang yang dibelanjakan mereka.Inilah sebabnya mengapa sesetengah penasihat kewangan menggalakkan orang ramai untuk berbelanja dengan wang tunai dan bukannya kad kredit, supaya mereka akan lebih sedar tentang jumlah yang dikeluarkan, kata Yeo.Jika pelanggan gagal membayar, katanya, syarikat BNPL mungkin akan memberitahu pemungut hutang.Tambahnya, inilah yang menjadi kebimbangan.Menurut Agensi Kaunseling dan Pengurusan Kredit, kad kredit dan pinjaman peribadi adalah punca utama ramai rakyat Malaysia terjebak dalam hutang.Di Malaysia, hutang isi rumah meningkat dari RM1.27 trilion pada 2020 kepada RM1.34 trilion pada Jun.“Isi rumah perlu mengutamakan apa yang perlu dibelanjakan dahulu dan perkara yang paling mereka perlukan,” kata Yeo.Bagaimanapun, kata See, ia bukan untuk memburuk-burukkan skim tersebut.Pembelian yang dibuat melalui BNPL boleh membantu membaiki beberapa kerosakan ekonomi akibat wabak Covid-19 yang menjejaskan seluruh dunia.Dan jika digunakan dengan bijak, kaedah itu membolehkan pelanggan mendapatkan barangan yang memang diperlukan tanpa menjejaskan aliran tunai peribadi, kata See.Pelanggan juga mungkin boleh berjimat melalui pelbagai ganjaran, promosi dan mata yang ditawarkan platform e-dagang.Namun, penggunaan skim itu mesti dilakukan dengan penuh disiplin dan sedar tentang kedudukan kewangan sendiri.Sementara itu, Yeo pula menasihatkan pembeli muda untuk menyesuaikan gaya hidup mereka dan memilih produk yang lebih mampu milik berdasarkan belanjawan sendiri.“Pada akhirnya, bila keperluan jadi lebih sederhana, kehidupan anda tidak akan menyesakkan,” katanya.


Peruntukan “durian runtuh” Jasa dicantas separuh selepas nama, imej ditukar

MalaysiaNow difahamkan peruntukan kontroversi RM85.5 juta yang diperoleh Jabatan Hal Ehwal Khas (Jasa) dalam Belanjawan 2021 mungkin akan dikurangkan.Sumber berkata, peruntukan Jasa, yang dijenamakan semula sebagai Jabatan Komunikasi Komuniti (J-KOM), mungkin dikurangkan hampir separuh kira-kira RM40 juta.Timbalan Menteri Komunikasi dan Multimedia Zahidi Zainul Abidin yang dihubungi tidak menolak kemungkinan peruntukan J-KOM yang diselia kementeriannya itu akan dikurangkan.“Saya difahamkan menteri (Saifuddin Abdullah) akan mengurangkan separuh daripada peruntukan asal yang diumumkan Kementerian Kewangan 6 November lalu,” katanya kepada MalaysiaNow.Zahidi berkata perkara itu akan diumumkan semasa penggulungan Belanjawan 2021 peringkat jawatankuasa yang bermula pada Isnin.PH tak pernah bubarkan Jasa, lantikan tergendala kerana ahli politik berebut jawatanKekurangan maklumat mengenai Jasa punca jabatan itu dikritik hebatKhamis lalu Menteri Kewangan, Tengku Zafrul Aziz ketika menggulung perbahasan Rang Undang-undang Perbekalan 2021 di Dewan Rakyat mengumumkan peruntukan untuk Jasa akan dikurangkan, tetapi tidak menyatakan sebarang jumlah.Saifuddin baru-baru ini mengumumkan tugas utama J-KOM adalah melaksanakan komunikasi strategik membudayakan normal baru susulan pandemik Covid-19, dengan matlamat memperkasa masyarakat menerusi penekanan digitalisasi dan pengetahuan.“Saya difahamkan menteri (Saifuddin Abdullah) akan mengurangkan separuh daripada peruntukan asal yang diumumkan Kementerian Kewangan 6 November lalu,” katanya kepada MalaysiaNow.Beliau turut mengumumkan jabatan itu mempunyai fungsi dan peranan berbeza daripada Jasa, termasuk jaminan tiada lantikan dalam kalangan ahli politik.Langkah itu sekaligus menafikan desas desus kononnya Jasa sebagai jabatan propaganda politik kerajaan.Jasa berkembang daripada satu unit di bawah kementerian penerangan pada tahun 1958, kira-kira setahun selepas merdeka, selepas pilihan raya pertama diadakan negara yang pada ketika itu dikenali sebagai Malaya.Namun, Jasa yang diletakkan di bawah Pejabat Perdana Menteri sejak dua dekad lalu, dikritik sebagai alat propaganda Barisan Nasional dengan menggunakan dana awam.Kerajaan Pakatan Harapan (PH) sebelum ini mengumumkan pembubaran Jasa selepas lima bulan mengambil alih pentadbiran kerajaan pada 2018.Akan tetapi awal bulan ini, MalaysiaNow mendedahkan, Jasa tidak pernah dikuburkan, dan “dibiarkan hidup” melalui waran perjawatan iaitu dokumen perundangan dikeluarkan Perbendaharaan untuk memberi kuasa mewujudkan, menambah dan mengurangkan bilangan jawatan atau mengubah tangga gaji dan gred jawatan di jabatan kerajaan yang kekal aktif.


Negara rekod trend penurunan kes Covid, kata KP kesihatan

Kes positif harian Covid-19 negara terus mencatatkan trend penurunan apabila 17,828 kes direkodkan semalam berbanding 19,105 kes pada 20 Mac, menjadikan 4,010,952 kes kumulatif.Ketua Pengarah Kesihatan Dr Noor Hisham Abdullah berkata daripada 17,828 kes positif Covid-19 yang dicatatkan semalam, sebanyak 9,121 kes atau 51.16% melibatkan Kategori Satu manakala 8,551 kes atau 47.96% membabitkan Kategori Dua.“Sebanyak 55 kes (0.31%) berada dalam Kategori Tiga; 48 kes (0.27%) dalam Kategori Empat dan 53 kes (0.30%) dalam kategori lima,” katanya dalam kenyataan hari ini. Beliau menjelaskan daripada 156 kes Covid-19 yang melibatkan Kategori Tiga, Empat dan Lima, 33 kes tidak divaksinasi atau belum lengkap divaksinasi; 64 kes pula telah menerima dua dos vaksin tetapi belum menerima dos penggalak dan 59 kes telah menerima dos penggalak.Sementara itu, Noor Hisham berkata 28,003 kes sembuh dilaporkan semalam, menjadikan kes sembuh kumulatif sebanyak 3,712,668.Beliau berkata sebanyak 358 kes memerlukan rawatan di unit rawatan rapi (ICU) dan 199 kes memerlukan alat bantuan pernafasan.Menurut beliau, lima negeri menunjukkan peratusan pengisian katil kes kritikal atau ICU lebih 50% iaitu Kuala Lumpur (63%), Kelantan (58%), Johor (57%), Selangor (57%) dan Perak (51%).Mengenai nilai kadar kebolehjangkitan (Rt) Covid-19 negara, beliau berkata ia masih kekal 0.92 dengan Sarawak mencatatkan Rt tertinggi iaitu 1.03 diikuti Perak dengan 1.01.Beliau juga memaklumkan negara merekodkan dua kluster baru menjadikan 6,914 kluster secara keseluruhan dengan 292 kluster aktif.


Kes harian meningkat lepasi 2,100, 1 lagi terkorban

2,166 kes baru Covid-19 direkodkan hari ini menjadikan jumlah keseluruhan sebanyak 4,523,018 kes.Sebanyak 1,488 pesakit turut dilaporkan sembuh, menjadikan jumlah keseluruhan kes sembuh sebanyak 4,464,558.Ketika ini, 22,751 kes aktif direkodkan, dengan 21,764 atau 95.7% daripadanya sedang menjalani kuarantin kendiri.Dalam pada itu, 27 (0.1%) kes kini berada di pusat kuarantin sementara 936 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 24 kes dan 13 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.2% dengan kes Covid-19 merangkumi 5.3%.Satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,709 orang.


Benarkah ganja bantu rawat penyakit bipolar?

Isu penggunaan kanabis untuk tujuan perubatan pada hakikatnya bukanlah sesuatu yang baharu dan ia kembali hangat diperkatakan apabila berita tangkapan penyanyi nasyid Muhammad Yasin Sulaiman yang juga penghidap penyakit bipolar tular termasuk di media sosial.Yasin yang juga seorang komposer berdepan dua pertuduhan menanam 17 pokok ganja dan mengedar 214 gram dadah, pada 31 Mac 2022.Gangguan bipolar, sejenis penyakit mental melibatkan perubahan “mood” atau perasaan secara luar biasa boleh membawa kepada kemurungan dan kegembiraan melampau (mania) secara berpanjangan sehingga menjejaskan aktiviti harian penghidapnya.Bukan sahaja ia memberi kesan kepada aspek fizikal dan emosi, malah turut mempengaruhi hubungan sosial dan kerjaya penghidapnya.Antara kaedah rawatan yang lazim digunakan bagi merawat penyakit ini ialah ubat-ubatan, psikoterapi dan cadangan perubahan gaya hidup.Di samping itu, tidak kurang juga ada yang memilih kaedah rawatan secara alternatif termasuk menggunakan kanabis atau ganja bagi tujuan sama.Bukan isu baruBanyak pihak melontarkan pelbagai pandangan termasuk saranan agar kerajaan mempertimbangkan untuk “menghalalkan” penggunaan bahan itu dalam bidang perubatan dan begitu juga sebaliknya.Pada 17 November 2021, Menteri Kesihatan Khairy Jamaluddin berkata, permohonan bagi penggunaan kanabis untuk tujuan perubatan boleh dikemukakan kepada Pihak Berkuasa Kawalan Dadah (PBKD) untuk dinilai dan didaftarkan sekiranya mempunyai bukti saintifik yang mencukupi untuk dipasarkan.Beliau bagaimanapun berkata, ketika ini tiada produk berasaskan kanabis digunakan bagi tujuan perubatan yang berdaftar di Malaysia.Sementara itu, pada 12 April 2022, Kaukus Medical Cannabis yang dipengerusikan oleh Ahli Parlimen Muar, Syed Saddiq Syed Abdul Rahman mengadakan pertemuan dengan Perdana Menteri Ismail Sabri Yaakob bagi membincangkan isu dasar berkaitan industri hemp (sejenis tumbuhan spesies ganja),  ganja untuk tujuan perubatan dan ketum untuk kegunaan di Malaysia.Sewaktu pertemuan itu perdana menteri dilaporkan memberi respons positif terhadap isu yang dibangkitkan.Antara yang tampil memberi pandangan mengenai penggunaan ganja untuk tujuan perubatan ialah senator Ras Adiba Radzi.Malaysia, kata beliau, harus memainkan peranan serius dengan mengambil tindakan progresif membenarkan penggunaan kanabis dan hemp terutamanya Cannabidiol (CBD) bagi tujuan perubatan.Menurut ahli Dewan Negara yang mewakili orang kurang upaya (OKU) itu lagi, langkah membenarkan penggunaan bahan berkenaan juga akan meningkatkan akses golongan OKU kepada perkhidmatan kesihatan yang berkualiti bagi membolehkan mereka menjalani kehidupan yang sejahtera.Perlu kajian terperinciTurut berkongsi pandangan ialah Pakar Psikiatri dan Pakar Psikiatri Penagihan Dr Firdaus Aziz yang menyatakan, setakat ini masih belum ada data dan kajian terperinci yang boleh mengesahkan kanabis selamat digunakan bagi tujuan perubatan.“Ada kajian yang cuba melihat penggunaan kandungan atau bahan tertentu yang ada pada kanabis untuk rawatan psikosis tetapi belum ada data dan kajian konklusif mengenai keberkesanan dan keselamatan bahan tersebut. Penggunaan kanabis tanpa meneliti bahan serta potensinya boleh memudaratkan kesihatan seseorang.“Terdapat komponen kimia utama atau CBD dan Tetrahydrocannabidiol (THC) yang menentukan tahap potensi kanabis. THC dikaitkan kesan psikosis, ‘high’ dan keresahan, manakala CBD memberikan ketenangan,” katanya kepada Bernama baru-baru ini.Mengulas lanjut, Dr Firdaus yang berkhidmat dengan salah sebuah hospital kerajaan di Sabah berkata, kebanyakan individu yang mengambil kanabis setakat untuk bersuka-sukaan akan fokus kepada kanabis yang mempunyai nilai kandungan THC yang lebih tinggi berbanding CBD.Beliau turut mengingatkan, penggunaan kanabis secara berpanjangan serta dalam kuantiti yang banyak boleh memberi kesan kepada kesihatan mental individu yang mengambilnya dan berisiko untuk mengalami skizofrenia.Di samping itu, kajian turut menunjukkan kesan negatif pesakit bipolar terhadap penggunaan ganja termasuklah kes mencederakan serta bunuh diri.“Dalam bidang psikiatri terdapat ubat-ubatan psikotropik yang berkesan merawat gangguan bipolar antaranya ubat jenis mood stabiliser yang digunakan untuk menstabilkan mood dan mampu mengurangkan tindak balas ekstrem pesakit.“Namun begitu, perlu ditekankan keberkesanan rawatan turut melibatkan aspek rawatan psikologi seperti kaunseling dan sosial iaitu adanya sokongan keluarga. Selain keberkesanan ubat bergantung kepada kesesuaian individu itu sendiri, keberkesanan rawatan juga memerlukan kerjasama antara pesakit dan doktor yang merawat.“Justeru, pesakit gangguan bipolar dinasihatkan untuk memahami risiko dan bahaya penggunaan kanabis untuk merawat penyakit itu dan mereka harus bertanggungjawab dengan pilihan kaedah rawatan masing-masing,” katanya.Pilihan sendiriSementara itu, Pakar Psikiatri dan Psikiatri Penagihan di Klinik Pakar Alaminda, Dr Mohd Fadzli Mohamad Isa berpendapat, individu yang menggunakan kanabis untuk merawat gangguan bipolar adalah sebagai perawatan diri sendiri kerana memilih cara sendiri bagi merawat penyakit tersebut.“Besar kemungkinan kandungan yang dimaksudkan (dalam kanabis) adalah sejenis Cannabinoids iaitu CBD dan THC, bagaimanapun ia memerlukan kajian saintifik yang spesifik sebelum dijadikan ubat untuk merawat gangguan bipolar kerana THC mempunyai kesan psikoaktif yang boleh menyebabkan pesakit bertambah teruk,” katanya.Beliau yang juga ahli jawatankuasa Persatuan Psikiatri Malaysia menambah, penggunaan kanabis dalam jangka masa panjang memberi kesan kepada kesihatan individu seperti pembentukan sindrom kebergantungan atau penagihan, komplikasi fizikal seperti radang paru-paru yang menyebabkan penyakit radang saluran pernafasan dan kanser paru-paru.“Penggunaan ganja yang berpanjangan turut memberi kesan kepada sistem kognitif atau proses pemikiran seseorang, kesan psikologi dan kesihatan mental seperti kerunsingan melampau, kemurungan, delusi dan halusinasi.“Kesan sosial yang sering dikaitkan dengan pengambilan ganja pula adalah kemerosotan prestasi dan kualiti kerja, pengabaian tanggungjawab dan konflik dalam perhubungan dengan orang lain,” katanya.Terapi cara kerjaDr Mohd Fadzli turut berkongsi kajian yang membuktikan penggunaan ubat-ubatan dan psikoterapi yang disokong oleh terapi lain seperti terapi cara kerja yang berterusan dapat mengawal gejala gangguan bipolar yang teruk.Menurut beliau, kaedah itu membantu pesakit menstruktur kembali kehidupan mereka untuk bekerja dan menjana pendapatan seterusnya menyumbang kepada keluarga dan masyarakat.“Kesemua rawatan ini dibuktikan melalui kajian saintifik dan dimasukkan ke dalam garis panduan rawatan penyakit gangguan bipolar untuk membimbing pengamal perubatan memberi rawatan yang berkesan kepada pesakit,” katanya, menambah penggunaan dan keberkesanan kanabis dalam rawatan penyakit psikiatri dan mental ketika ini masih terhad menyebabkan ia tidak dapat digunakan secara rasmi untuk tujuan perubatan.Beliau menambah, setakat ini di Malaysia, penggunaan ganja untuk tujuan perubatan adalah salah di sisi undang-undang dan segala jenis bahan atau ubat-ubatan yang mengandungi sebarang kandungan ganja termaktub di bawah Akta Dadah Berbahaya 1952.“Saya berpendapat ganja perlu diberikan peluang untuk digunakan dalam bidang perubatan namun kita harus sabar dalam menunggu bukti dan dapatan ilmiah serta kajian saintifik yang kukuh sebelum menggunakannya dalam perawatan perubatan,” katanya.Beliau turut menasihatkan individu dengan gejala penyakit bipolar agar mendapatkan pandangan pengamal perubatan berkelayakan dan berpengalaman mengenai penggunaan kanabis bagi tujuan perubatan.


Thailand tak wajibkan pelancong saring Covid sebelum berlepas

Pelancong yang mengunjungi Thailand termasuk dari China tidak perlu melakukan ujian saringan Covid-19 sebelum berlepas, dalam usaha negara ini menarik lebih ramai kedatangan pelawat bagi memulihkan industri pelancongan.
Menteri Kesihatan Awam Anutin Charnvirakul berkata walaupun China mengalami lonjakan kes Covid-19 namun semua pelancong yang memasuki negara ini sewajarnya menerima layanan yang saksama.
Beliau berkata pelancong hanya perlu menunjukkan bukti sudah menerima sekurang-kurangnya dua dos vaksin Covid-19.
“Thailand merupakan destinasi pelancongan utama. Oleh itu, langkah-langkah ini dilihat perlu.
“Tiada peraturan khas kepada pengembara yang memasuki negara ini kerana semua pengembara yang memasuki Thailand mesti menerima layanan sama rata,” katanya pada sidang media.
Anutin berkata pengembara yang berhasrat melancong ke Thailand mesti menunjukkan bukti insurans.
“Ini bagi memastikan mereka berupaya untuk menampung kos rawatan andai ujian saringan mereka di Thailand didapati positif,” katanya.
Terdahulu, beliau mempengerusikan mesyuarat bersama Menteri Pengangkutan merangkap Menteri Sukan dan Pelancongan.
China yang sekian lama melaksanakan dasar sifar Covid-19, baru-baru ini mengumumkan akan melonggarkan peraturan kuarantin bermula 8 Jan.
Berikutan peningkatan kes Covid-19 di China, beberapa negara seperti Amerika Syarikat, Kanada, Jepun dan Perancis telah mengenakan peraturan baharu yang mewajibkan pelancong dari China menunjukkan keputusan ujian negatif Covid-19.
Anutin berkata kementerian juga bersetuju bahawa pelancong yang ingin mendapatkan suntikan dos penggalak Covid-19 di Thailand boleh berbuat demikian.
Bagaimanapun, pelancong perlu menanggung kos memandangkan kerajaan Thailand tidak mempunyai polisi vaksinasi percuma kepada pelancong.
Thailand berharap sektor pelancongan negara ini akan pulih pada 2023 dan mengunjurkan sekurang-kurangnya 20 juta pelancong akan menjana pendapatan sebanyak 2.38 trilion baht (AS$64.5 bilion) tahun ini, tidak termasuk pelancong China.
Selepas China melonggarkan kebanyakan sekatan Covid-19 mulai 8 Jan, Thailand menyemak semula sasarannya kepada sekurang-kurangnya 25 juta pelancong termasuk pelancong China.


Kedah akan beri sumbangan khas RM200,000 kepada Selangor

Kerajaan Kedah akan memberikan sumbangan khas RM200,000 kepada Selangor sebagai tanda kebersamaan rakyat negeri itu dengan negeri berkenaan yang sedang menghadapi musibah banjir.Menteri Besar Kedah Muhammad Sanusi Md Nor dalam kenyataan malam tadi memaklumkan, sumbangan itu akan diuruskan pejabat pegawai kewangan negeri dengan segera.“Kerajaan negeri Kedah amat bersimpati dan berdukacita dengan musibah banjir besar yang melanda penduduk di Selangor dan beberapa negeri lain. Kesukaran penduduk dan kemusnahan harta benda tentulah lebih besar daripada yang dapat dibayangkan.“Sebagai tanda kebersamaan kami rakyat Kedah dengan seluruh mangsa banjir di Selangor, kerajaan negeri Kedah akan menghulurkan sumbangan khas kepada kerajaan negeri Selangor, sebanyak RM200,000,” katanya.Selain itu, beliau berkata pihak Khidmat Malaysia Cawangan Kedah juga sedang menggerakkan kutipan sumbangan untuk dibawa ke Selangor bersama aset serta petugas bagi membantu penduduk di sana.“Semoga seluruh bantuan yang sedang diusahakan akan membantu mereka menghadapi kesukaran pasca banjir,” katanya.


Pindaan Perlembagaan perkasa Sabah, Sarawak mungkin satukan ahli Parlimen buat kali kedua

Satu bahagian penting perubahan terhadap Perlembagaan yang akan diundi di Dewan Rakyat hari ini mungkin bakal menyaksikan ahli-ahli Parlimen rentas parti untuk bersatu meluluskan rang undang-undang (RUU) bagi memperkukuhkan status Sabah dan Sarawak dalam persekutuan Malaysia, menjadikannya kesatuan kali kedua ahli Parimen selepas pindaan Undi 18 dua tahun lalu.RUU itu mengandungi beberapa cadangan pindaan terhadap empat fasal dalam Perlembagaan Persekutuan bagi menyelarikannya dengan peruntukan yang ada dalam Perjanjian Malaysia 1962 (MA63).Sewaktu kali pertama diadakan pengundian ketika pentadbiran Pakatan Harapan (PH), ia gagal mendapat sokongan dari Gabungan Parti Sarawak (GPS) selain ahli-ahli Parlimen dari Umno dan PAS yang berada di kerusi pembangkang.Beberapa pengkritik ketika pengundian kali pertama berkata pindaan yang dibentangkan kerajaan ketika itu hanyalah kosmetik, dan tidak secara jelas menyatakan tuntutan utama bagi hak-hak ekonomi dan wilayah Sabah dan Sarawak.Bagaimanapun, bagi pembentangan kali ini, ahli Parlimen GPS berikrar untuk menyokong rang undang-undang itu berikutan beberapa pengubahsuaian yang telah dibuat terhadapnya.Satu sumber dalaman PKR berkata ahli Parlimen dari PH juga dijangka akan menyokong RUU itu walaupun mereka gagal mendapatkan sokongan ketika pengundian dibuat sewaktu gabungan itu menduduki Putrajaya.“Dengan situasi PRN Sarawak yang semakin hampir dan sentimen untuk wujudkan kesetaraan lebih besar dijadikan tumpuan isu ketika berkempen, PH akan bunuh diri sendiri kalau mereka menentang atau mengambil sikap berkecuali,” kata sumber itu kepada MalaysiaNow.RUU yang dideraf selepas beberapa sesi perbincangan antara ahli Parlimen kerajaan dan pembangkang itu antara lain akan memutuskan Sabah dan Sarawak disebut sebagai “Negeri-Negeri Borneo”, mengembalikan pindaan kontroversi pada 1976 yang meletakkan dua negeri itu sama taraf dengan negeri-negeri semenanjung lain dalam senarai mengikut turutan huruf.Ketika MA63 ditandatangani pada 1963, persekutuan dipisahkan kepada negeri-negeri Tanah Melayu, negeri-negeri Borneo dan Singapura.Bagaimanapun, selepas dua tahun, Singapura keluar daripada persekutuan yang termeterai itu.Memasukkan ‘Hari Malaysia’ dalam PerlembagaanSatu lagi pindaan yang dibentangkan hari ini adalah berhubung takrif persekutuan, ia bagi menunjukkan kemasukan Sabah dan Sarawak adalah peluasan bagi persekutuan Tanah Melayu yang pada asalnya dibuat pada 1957, selain turut menyatakan Singapura keluar dari Malaysia pada 1965.Dalam bacaan kali kedua RUU itu hari ini, Menteri Undang-Undang Wan Junaidi Tuanku Jaafar berkata perubahan itu adalah selari dengan tuntutan Sabah dan Sarawak seperti yang termaktub dalam MA63.“Cadangan ini juga akan memberi pengiktirafan kepada Perjanjian Malaysia 1963 dalam Perlembagaan Persekutuan,” katanya di Dewan Rakyat hari ini.Pindaan ketiga pula adalah bagi memasukkan takrifan hari Malaysia yang jatuh pada 16 September 1963, memberikan satu penyataan dalam Perlembagaan yang memberikan status yang sama seperti Hari Merdeka yang disambut secara tahunan sebagai hari kemerdekaan Malaysia pada 31 Ogos.“Ia juga adalah konsisten dengan tafsiran ‘Hari Merdeka’ yang diperuntukkan di bawah Fasal (2) Perkara 160 Perlembagaan Persekutuan,” kata Wan Junaidi.Pindaan keempat adalah bagi Perkara 161A berhubung takrifan “bumiputera”, mengeluarkan senarai kaum yang secara spesifik dimasukkan dalam Perlembagaan bagi membenarkan Sabah dan Sarawak memutuskan siapa yang layak dipanggil sebagai bumiputera.Langkah itu juga akan memberikan kesan besar dalam ekonomi dan politik kerana Perlembagaan menetapkan mereka yang dianggap sebagai “bumiputera” Sabah dan Sarawak memiliki “kedudukan istimewa” di samping Melayu, termasuk mendapat kuota dalam perkhidmatan awam dan pendidikan selain kemudahan kerajaan yang lain..Pindaan Perlembagaan itu akan memerlukan dua pertiga sokongan majoriti bagi diluluskan.Awal hari ini, pemimpin parti politik menggesa ahli-ahli Parlimen mereka untuk hadir di Dewan Rakyat sebelum pukul 4 petang bagi memastikan sokongan dua pertiga terhadap RUU tersebut.Jika keseluruhan 220 ahli Parlimen mengundi untuk meluluskan RUU tersebut hari ini, ia akan menjadi undi sebulat suara kali kedua yang meluluskan pindaan Perlembagaan di Dewan Rakyat.Pada Julai 2019, pindaan Perlembagaan dibentangkan perdana menteri ketika Dr Mahathir Mohamad bagi menurunkan had umur mengundi dari 21 kepada 18 tahun, ia disokong oleh kedua-dua blok kerajaan dan pembangkang dengan kehadiran 211 orang ahli Parlimen.


Kerajaan akan teruskan semakan undang-undang berkait hukuman mati mandatori

Kabinet hari ini bersetuju untuk meneruskan usaha menyemak  undang-undang berkaitan dengan hukuman mati mandatori, kata Menteri di Jabatan Perdana Menteri (Undang-undang dan Reformasi Institusi), Azalina Othman Said.
Menerusi sebuah kenyataan, beliau berkata Jabatan Peguam Negara telah meneliti dasar pelaksanaan cadangan hukuman gantian terhadap hukuman mati mandatori yang melibatkan 11 kesalahan yang membawa hukuman mati mandatori sebagaimana peruntukan Kanun Keseksaan dan Akta Senjata Api Lebih Berat 1971.
Katanya, ia turut melibatkan 23 kesalahan yang membawa hukuman mati tertakluk budi bicara mahkamah di bawah Kanun Keseksaan, Akta Senjata 1960, Akta Senjata Api Lebih Berat 1971 dan Akta Penculikan 1961.
Beliau berkata kerajaan juga telah bersetuju untuk meminda akta-akta berkaitan dan mengemukakan tujuh Rang Undang-Undang (RUU) berkaitan untuk pindaan.
RUU berkenaan adalah RUU Kanun Keseksaan (Pindaan) 2022, RUU Kanun Tatacara Jenayah (Pindaan) 2022, RUU Keadilan Jenayah (Pindaan) 2022, RUU Penculikan (Pindaan) 2022, RUU Senjata Api (Penalti Lebih Berat) (Pindaan) 2022, RUU Senjata (Pindaan) 2022 dan RUU Dadah Berbahaya (Pindaan) 2022.
“Penangguhan pelaksanaan hukuman mati (moratorium) masih dikekalkan bagi pesalah hukuman mati sehingga semua pindaan RUU tersebut dilaksanakan.
“Pelaksanaan hukuman gantian terhadap hukuman mati mandatori ini dijangka akan memberi kesan langsung kepada seramai 1,327 orang banduan yang sudah dijatuhkan hukuman mati oleh mahkamah.
“Sementara itu, bagi lain-lain individu yang belum dituduh, hukuman gantian terhadap hukuman mati boleh dikuatkuasakan secara prospektif,” katanya.
Azalina berkata pindaan undang-undang yang berkaitan, bagaimanapun, tidak memansuhkan hukuman mati sepenuhnya tetapi memberi budi bicara kepada mahkamah untuk memutuskan hukuman yang setimpal berdasarkan fakta kes.
“Pelaksanaan cadangan hukuman gantian ini adalah komitmen kerajaan untuk memastikan pelaksanaan pemansuhan hukuman mati mandatori diteliti secara mendalam dan terperinci dari semua aspek agar sebarang tindakan susulan kerajaan berkaitan isu ini memberikan impak yang positif kepada negara,” katanya.
Beliau berkata rang undang-undang berkaitan pemansuhan hukuman mati mandatori berkenaan dijangka dibentangkan di sidang Parlimen pada Februari 2023.
Azalina berkata sistem keadilan jenayah adalah asas utama bagi masyarakat yang selamat dan aman dan oleh itu, kerajaan juga akan mempertimbangkan kajian susulan Fasa 2 yang melibatkan pembaharuan sistem keadilan jenayah.
Ia meliputi seperti dasar penghukuman (sentencing policy) yang lebih berkesan, hukuman sebatan dan pembaharuan sistem penjara yang merangkumi langkah untuk mengurangkan kesesakan penjara.
“Fokus juga akan diberi terhadap pendekatan hukuman yang berteraskan pemulihan dan keadilan restoratif (restorative justice),” katanya.
Dalam pada itu, Azalina,yang membentangkan cadangan hukuman gantian terhadap hukuman mati mandatori ke Kabinet hari ini, mengucapkan terima kasih kepada Perdana Menteri Anwar Ibrahim dan barisan Kabinet atas persetujuan untuk meneruskan usaha penyemakan itu.


17 terbunuh, 70 cedera dalam letupan di masjid

Sekurang-kurangnya 17 orang terbunuh dan 70 yang lain cedera selepas letupan kuat berlaku di sebuah masjid di bandar Peshawar barat laut Pakistan pada Isnin, menurut pegawai polis dan hospital.
Jurucakap Hospital Lady Reading di Peshawar wilayah Khyber Pakhtunkhwa, Mohammad Asim, berkata mangsa yang cedera termasuk anggota polis dan kini dirawat di kemudahan perubatan, lebih 15 mangsa berada dalam keadaan kritikal, lapor Xinhua.
Menurut pegawai polis di Peshawar, siasatan masih dijalankan bagi mengenal pasti punca letupan dan maklumat lanjut akan dimaklumkan selepas siasatan selesai.
 Saksi memberitahu Xinhua bahawa ia adalah serangan pengebom bunuh diri ketika jemaah sedang menunaikan solat asar.
Sebahagian daripada struktur masjid itu turut runtuh dan beberapa orang dipercayai tertimbus di bawah runtuhan. Polis masih menjalankan operasi mencari dan menyelamat.
Berikutan letupan itu, pasukan polis mengepung kawasan itu dan melancarkan siasatan.
Belum ada kumpulan yang mengaku bertanggungjawab ke atas serangan itu.


Lembaga pengarah 1MDB ‘harimau tidak bertaring’, kata Sri Ram

Gopal Sri Ram menyifatkan ahli Lembaga Pengarah (BOD) 1Malaysia Development Berhad (1MDB) sebagai “sekumpulan harimau tidak bertaring” kerana gagal melindungi dan menasihati perdana menteri ketika itu Najib Razak berkaitan urusan syarikat.Bekas hakim Mahkamah Persekutuan yang mengetuai pasukan pendakwaan dalam perbicaraan empat kes rasuah membabitkan RM2.3 bilion dana 1MDB dan 21 pertuduhan pengubahan wang haram melibatkan jumlah yang sama, yang dihadapi Najib, mencadangkan demikian ketika menyoal bekas pengarah bukan eksekutif 1MDB Ismee Ismail, 57.Sri Ram: BOD 1MDB sebenarnya adalah sekumpulan harimau yang tidak bertaring dan kamu gagal melindungi dan menasihati Perdana Menteri. Apakah pendirian kamu dalam hal itu?Ismee: Berdasarkan semua maklumat dan pendedahan baharu, bagaimana saya akan bertindak secara berbeza? Saya akan menolak jawatan itu. Maaf untuk mengatakannya.Saksi pendakwaan ke-13 itu berkata beliau merasakan seperti lembaga itu diguna untuk menjadikan semua inisiatif dan transaksi dalam 1MDB kelihatan sah sehinggakan maklumat mengelirukan diberikan atau lebih teruk lagi, tiada maklumat diberikan langsung dan dirahsiakan daripada lembaga itu.Sebagai ahli lembaga pengarah, adalah sentiasa menjadi kepentingan beliau dan bekas rakan sekerjanya yang lain untuk memastikan kepentingan syarikat dilindungi, kata Ismee.“Setiap seorang daripada kami (BOD) mempunyai perspektif berbeza tentang apa yang berlaku dalam 1MDB, termasuk persepsi kami sendiri mengenai peranan ahli perniagaan dalam buruan Low Taek Jho atau Jho Low dalam 1MDB.“Kami juga bercakap tentang Jho Low secara tertutup dan dari perspektif saya, beliau menguruskan hubungan antara dua pihak. Saya melihat dengan jelas bahawa beliau menguruskan hubungan antara kami (1MDB) dan Abu Dhabi. Saya dapat melihat bahawa beliau mempunyai hubungan yang baik dengan (negara) Arab,” katanya.Sebagai ahli lembaga pengarah, Ismee berkata beliau tidak mempersoalkan urus niaga yang dibuat oleh 1MDB, tetapi lembaga pengarah pastinya akan mempersoalkan pihak pengurusan mengenai ekonomi dan daya maju urus niaga yang sedang dilaksanakan.Bagaimanapun, Ismee berkata mereka hanya mengetahui mengenai hal ehwal 1MDB atas dasar yang perlu diketahui.“Pada 2015, semasa kami menjadi pengarah, kami hanya tahu sebanyak ini. Kami mengetahui lebih banyak maklumat semasa siasatan dan kami dapati lebih banyak lagi sepanjang kes itu. Selepas semua ini, saya tidak fikir kami sebagai ahli lembaga pengarah boleh bertindak secara berbeza untuk melindungi kepentingan 1MDB,” katanya.Saksi itu berkata beliau tidak menerima sebarang wang yang dikeluarkan daripada 1MDB dan juga daripada Low Taek Jho atau Jho Low.Terdahulu, ketika membacakan pernyataan saksi setebal 111 muka surat, Ismee berkata beliau menyerahkan surat peletakan jawatannya pada 2015, kerana merasa bimbang dan tidak lagi mahu terlibat dalam keputusan yang akan dibuat oleh syarikat itu pada masa depan.Katanya, surat itu diserahkan kepada bekas pegawai khas Najib, Amhari Efendi Nazaruddin pada Jun 2015 dan  surat itu tidak diterima, malah Amhari memintanya supaya menangguhkan keputusannya pada ketika itu kerana antara pilihan yang sedang dipertimbangkan adalah untuk menukar keseluruhan lembaga pengarah.“Namun, pada 2016, kami semua ahli lembaga pengarah (BOD) dan pengurusan 1MDB telah meletak jawatan memandangkan lembaga pengarah dan pengurusan baharu dilantik,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung 13 Disember ini.


Rundingan libatkan Umno hanya sah selepas diputuskan pimpinan, kata Ismail

Perdana Menteri Ismail Sabri Yaakob menegaskan bahawa setiap rundingan yang melibatkan Umno hanya akan dianggap sah apabila ia diputuskan oleh pucuk pimpinan parti.
Beliau yang juga naib presiden Umno berkata sebarang rundingan perlu dijalankan secara "terang" dan mengikut dasar parti.
“Parti mesti memutuskan siapa wakil parti yang sah untuk berunding dan sebagainya. Kalau pergi sendiri-sendiri tidak boleh dianggap sebagai mewakili parti.
“Apa pun rundingan yang nak dijalankan mesti secara rasmi dan diputuskan Umno sendiri… kalau rundingan-rundingan lain tu mungkin pertemuan yang dianggap tidak rasmi, tidak akan menjadi keputusanlah kepada Umno,” katanya selepas merasmikan Pameran Halal Antarabangsa Malaysia (Mihas) 2022 di Pusat Pameran dan Perdagangan Antarabangsa Malaysia (Mitec) hari ini.
Ismail diminta mengulas mengenai dakwaan seorang pemimpin PAS mengenai rundingan sulit membabitkan pemimpin tertentu dalam Umno dan PAS yang menyentuh keperluan satu lawan satu antara mereka dan Pakatan Harapan (PH) pada Pilihan Raya Umum ke-15 (PRU15).
Mursyidul Am PAS Hashim Jasin dilaporkan berkata parti itu, yang merupakan komponen dalam Perikatan Nasional (PN), mahu Umno tahu bahawa musuh utama pada PRU15 kelak adalah PH dan bukannya Bersatu.
Mengenai cadangan PAS untuk mengadakan rundingan mengenai 27 kerusi kritikal Parlimen pada PRU15, Ismail Sabri berkata cadangan itu boleh dibawa ke mesyuarat Majlis Tertinggi Umno untuk dibincangkan dan jika bersetuju boleh melantik wakil untuk mengadakan rundingan.
Sebelum ini, PAS dalam Muktamar di Kedah berharap rundingan dengan BN boleh diadakan bagi membincangkan perkara yang melibatkan 27 kerusi kritikal bagi peringkat Parlimen pada PRU15.
Timbalan Presiden PAS Tuan Ibrahim Tuan Man dilaporkan berkata PAS masih terbuka untuk berunding dengan BN terutama dalam memuktamadkan pembahagian kerusi untuk berdepan PRU15 demi penyatuan ummah.


Kolej Kelima, aku sampai

Aku masih ingat lagi petang Ahad 7 Februari, 1971 Pakcik Amjal memandu kereta hijaunya untuk membawa aku ke Kolej Kelima, Universiti Malaya (UM).
Emak, abah dan anak buah aku Norita dan Atan menemani.
Tiga tahun dulu Pakcik Amjal jugalah yang membawa aku ke Malay College Kuala Kangsar (MCKK).
Kali ini dia membawa aku ke Kolej Kelima, UM.
Ini kali pertama aku masuk ke dalam kampus UM.
Mata aku terbuka luas, memerhati dan merakam.
Melihat bangunan, pokok, dahan, rimbunan buluh dan wilayah yang akan menjadi laman permainan aku.
Kolej Kelima tersorok disempadani oleh hutan belukar, ladang sawit dan kebun buah-buahan. Asrama terbaru di UM.
Terdapat dewan besar dua tingkat.
Bahagian atas dewan makan dan pentadbiran.
Bahagian bawah berdinding kaca dengan kerusi empuk sebagai bilik rehat dan bilik membaca akhbar.
Di tepi dewan ini aku nampak ada meja pendaftaran yang dikendalikan oleh beberapa pelajar. Aku mendaftar.
Aku lihat ramai pelajar lama sudah sampai.
Pelajar lama kelihatan santai dan bising dengan gelak ketawa.
Manakala aku, “freshie” atau pelajar baru  masuk masih tercari-cari.
Depan bangunan utama ada dataran bersimen dan bertangga.
Dataran ini dikelilingi oleh lima blok asrama empat tingkat.
Blok A, B, C. D dan E.
Blok A dan B khusus untuk pelajar perempuan.
Bilik aku nombor 306, di Blok C.
Setelah aku mendaftar dan mendapat kunci bilik kami naik ke dewan makan. Makan malam sedang dalam persediaan.
“Ada masak cara Melayu, ada masak Cina semua halal.” Emak aku bersuara.
“Acik malam ni gulai ayam.” Norita anak buah aku yang ternampak tukang masak sedang memotong ayam di dapur.
Emak aku seperti biasa berbual panjang dengan makcik tukang masak. Dari perbualan ini emak aku dapat maklumat sistem masakan Kolej Kelima.
Pada tahun 1971 aku datang ke UM dengan beg kanvas berwarna hijau.
Ini beg askar milik abah aku.
Tak banyak barang yang aku bawa.
Sehelai tuala mandi, kain sarung, tiga seluar panjang, empat helai baju kemeja, dua helai baju T sepasang, kasut kulit dan selipar Jepun.
Aku tidak membawa buku bacaan.
Yang aku bawa  hanya sebatang pen dakwat kering dan dua keping buku latihan.
Aku sudah biasa dalam hal pindah randah dan duduk di asrama. Pengalaman mengajar aku untuk berpindah ringan.
Setelah meninggalkan barang dalam bilik 306, Block C aku mengikut keluarga kembali ke Warung Amjal di Jalan Pantai tidak jauh dari pintu masuk ke UM.
Di sana kami berpisah.
“Belajar elok-elok.” Abah aku yang tak banyak cakap memberi ingatan.
Aku menapak kembali masuk ke Kolej Kelima.
Di dewan makan semua “freshie” diberitahu sesudah makan wajib berkumpul di dataran depan dewan makan.
Malam itu minggu orientasi Koleh Kelima bermula.
Orientasi juga bukan satu yang baru untuk aku.
Di MCKK freshie diwajibkan memakai tali leher selama dua minggu.
Di Kolej Kelima kami juga wajib memakai tali leher selama dua minggu.
Jawatankuasa orientasi dan para senior memperkenal diri.
Ada Kutubudin, Shah, Joe, Tengku Muhamad, Ah Chai dan Kuldip Singh, Gerry Lim, Ikram dam Harbachan Singh.
Anak semua bangsa dan bangsa semua agama.
Aku senang sekali kerana aku kembali ke dunia Jelebu yang bukan dunia MCKK di mana semuanya jantan Melayu.
Paling menarik ada freshie siswi sama beratur pada malam itu.
Mata aku mula memberi perhatian.
Ini perkara baru untuk mata aku yang selama ini hanya melihat jantan, jantan dan lelaki.
Malam itu kami diajar lagu anthem Kolej Kelima:
We are fifth collegian,Mighty fifth collegian,Where ever we go,People want to know,Who we are,So we tell them,We are fifth collegian.
Lagu Kolej Kelima ini mengingatkan aku kembali kepada anthem MCKK:Bung wak wak,Bung keh kek,Who are we,Malay Collge,Can’t you see.
Lagu-lagu genre ini sekali pandang mungkin ditakrif sebagai perkara enteng.
Tapi dari sudut psikologi lagu-lagu ini menanamkan semangat cinta dan setiakawan.
Malam pertama di UM aku mendengar perkataan “fuck” dan “cibai” keluar dari mulut para senior yang sedang mengorientasi kami.
Pada malam ini juga aku berkenalan dengan Adi Satria, Hamzah Ros, Gan, Yong Yuet Yuan, Nordin, Mubarak Husin, Papa Mus dan John Zainal Carrey.
Pada malam itu  juga pertama kalinya aku ternampak Khaton, Suraya, Fareeda, Zaleha, Raja Norani, Siti Hawa, Habibah, Regina Maniam dan Yok Ju. Selesai pengenalan aku pulang ke bilik 306. Teman sebilik aku ialah Seng, freshie Sains dari Ipoh.
“Hai roomate.” Aku bersuara dan menghulur tangan.
“Isham from Jelebu, Seremban.” Aku menambah.
“Seng, from Ipoh Anderson School.” Kami bersalaman.
Awalnya aku merasa agak kekok sebilik dengan anak muda Cina dari Ipoh ini.
Kekok ini bukan kerana aku tak pernah tidur sebilik dengan anak Cina.
Lee Keong kawan aku dari Jelebu adalah anak Cina.
Malam itu aku merasa janggal kerana pertamanya tidur di bilik baru.
Kedua aku belum kenal dengan Seng. Kami baru sampai, belum sempat bersuai kenal.
Dari apa yang aku difahamkan dasar rakan sebilik wajib kaum asing ini adalah dasar yang dikuatkuasakan oleh Persatuan Mahasiswa Universiti Malaya (PMUM).
Kami generasi kedua pasca 13 Mei diwajibkan sebilik dengan yang berlainan kaum.
Ini untuk memastikan silaturahim terjalin kembali sesudah berlakunya tragedi 13 Mei.
Isnin esoknya aku ke Dataran Sastera.
Aku mendaftar sebagai pelajar Fakulti Sastera.
Aku mengambil mata pelajaran Sejarah, Bahasa Cina, Pengajian Melayu, Sosiologi Antropologi dan Sastera Inggeris.
Di sini aku bertemu kembali dengan kawan-kawan “budak koleq”.
Hamid Samad budak Kota Tinggi menjadi residen Kolej Kedua.
Baharuddin dari Tangkak menjadi residen Kolej Keempat.
Yang lain menginap di luar menyewa rumah secara berkumpulan.
Mereka yang duduk di luar di kenali sebagai “Non Hostelite Organisation (NHO)”.
Mereka bebas dari minggu orientasi.
Minggu orientasi berjalan rancak.
Setiap malam ada saja aktiviti yang dijalankan. Kalau tidak menyanyi, kita berjoget.
Jika tidak berjoget kita bersukan.
“Ragging” berjalan dengan penuh lawak ketawa. Yang ketawa para senior.
Yang menjadi bahan ketawa para freshie.
Sekali imbas ragging ini dilihat buang masa dan agak bodoh tetapi dari dua minggu orientasi inilah lahirnya setia kawan dan solidariti kesetiaan terhadap Kolej Kelima.
Identifikasi diri muncul terutama bila kami bersukan.
Pasukan kolej lain kami anggap musuh.
Musuh ketat Kolej Kelima ialah Kolej Kedua.
Dalam bidang sukan kami sering bertempur semenjak dari  minggu orientasi.
Bola, badminton, ragbi dan sepak takraw, kami akan bersaing hangat. Minggu pertama berakhir.
Masuk minggu kedua jawatankuasa orientasi membuat pengumuman untuk melawat “Kilang Harimau” di Shah Alam.
Aku dengan serta merta mendaftar.
Dari hikayat Kolej Kelima lawatan ke “Sarang Harimau” ini menjadi satu yang amat menarik.
Bas pendek milik PMUM datang pada petang Sabtu itu.
Separuh dari rombongan ini adalah para senior dan ahli jawatankuasa orientasi.
Petang itu yang menjadi tok penghulu melawat Sarang Harimau ialah Kuldip Singh.
Kuldip sudah beberapa kali datang melawat kilang ini.
“Beer is good for digestive, but not too much. A glass of beer sama dengan enam buku roti.”
Kuldip menerangkan ketika dalam perjalanan dari kampus ke Subang.
Aku terperanjat bila sampai kami disambut oleh S Roomai Noor, pegawai perhubungan awam.
Sosok ini aku kenal.
Pelakon filem Merayu dari Cathay Keris Film Production.
Aku kenal wajahnya kerana aku selalu menonton gambar Melayu di Ruby Thaeter, Kuala Klawang.
Aku tidak menyangka dapat bertemu dan bersalaman dengan S Roomai Noor dalam kilang Harimau.
Di dinding bilik tamu ada lukisan mural sejarah beer.
Baru aku sedar bahawa beer ini adalah penemuan warga Arab Mesir ribuan tahun dahulu.
Dari zaman Firaun lagi beer sudah diminum.
Justeru “al-cohol” dan “beer” berasal dari perkataan Arab.
Kami dibawa melawat kilang.
Kami diberi penerangan tentang bijirin yang diperlukan untuk membuat beer.
Kami juga diberi tahu bahawa air untuk pembuatan Harimau ini berpunca dari Sungai Klang.
Babak akhir sampai.
Kami dirayakan dengan minuman Harimau yang baru selesai ditapaikan.
Berjag-jag air Harimau sampai dibawa oleh penyambut tamu.
Baru aku faham kenapa Kuldip Singh sudah beberapa kali datang melawat Sarang Harimau.
Ada minuman beer percuma.
Sambil minum Harimau aku teringat kembali babak aku kena rotan di MCKK kerana minum beer.
Kini aku seorang mahasiswa tidak ada larangan yang tidak akan aku langgar.
Di UM tidak ada “prefect” yang akan menangkap aku.
Tidak ada guru besar yang akan merotan aku.
Seperti kata Cikgu Ibrahim yang sama mengajar dengan Cikgu Zaleha: “Isham, di universiti ini tempat bebas.”


PKPD di Penjara Kepayan, Sabah mulai esok hingga 2 Nov

Perintah Kawalan Pergerakan Diperketatkan (PKPD) akan dilaksanakan di Penjara Kepayan dan kuarters kakitangan penjara itu di Kampung Matambai, Kota Kinabalu, Sabah mulai esok hingga 2 November depan.Menteri Kanan (Kluster Keselamatan) Ismail Sabri Yaakob berkata pelaksanaan PKPD selama 14 hari itu melibatkan 3,511 individu merangkumi 2,914 banduan dan 597 kakitangan penjara.Beliau berkata keputusan itu dibuat oleh Mesyuarat Khas Majlis Keselamatan Negara (MKN) hari ini berikutan peningkatan kes Covid-19 di kawasan berkenaan.“Bagi mengawal penularan di penjara serta kawasan kuarters kakitangan dan atas nasihat KKM (Kementerian Kesihatan Malaysia), pelaksanaan PKPD ini membolehkan pergerakan keluar masuk di kawasan tersebut dapat dikawal dan memudahkan pelaksanaan ujian saringan Covid-19 dilakukan.“Bekalan keperluan makanan akan diagihkan oleh kerajaan negeri Sabah dan dikoordinasi Pusat Kawalan Operasi Bencana Negeri,” katanya pada sidang media perkembangan Perintah Kawalan Pergerakan Pemulihan (PKPP) di Wisma Pertahanan, di Kuala Lumpur hari ini.Dalam perkembangan lain, Ismail menjelaskan rakyat Malaysia yang bekerja di Singapura tidak pernah dihalang untuk pulang ke tanah air, dan mereka perlu memohon MyTravelPass di laman sesawang rasmi Jabatan Imigresen Malaysia www.imi.gov.my.Sementara itu, beliau berkata Pasukan Khas Operasi Pematuhan PKPP menahan 649 individu atas kesalahan ingkar PKPP, dengan 606 dikompaun dan 43 direman, semalam.Mengulas lanjut bagi rakyat Malaysia yang bekerja di Singapura dan tidak mahu pulang dengan menggunakan sistem Pengaturan Ulang Alik Berkala (PCA), mereka boleh terus ke pintu masuk Bangunan Sultan Iskandar (BSI) atau Kompleks Sultan Abu Bakar (KSAB) di Johor Baharu, kemudian menjalani kuarantin wajib 14 hari.“Kebenaran adalah bagi Reciprocal Green Lane (RGL) (Laluan Hijau Timbal Balik) dan diumumkan sebelum ini oleh Kementerian Luar. Maklumat lanjut boleh dirujuk kepada Jabatan Imigresen Malaysia dan Kementerian Luar,” katanya.Sementara itu, beliau berkata Pasukan Khas Operasi Pematuhan PKPP menahan 649 individu atas kesalahan ingkar PKPP, dengan 606 dikompaun dan 43 direman, semalam.Ismail berkata tidak memakai pelitup muka adalah kesalahan tertinggi dicatatkan melibatkan 213 individu, diikuti penjarakan fizikal (151), aktiviti di pusat hiburan (75), gagal menyediakan peralatan atau merekodkan butiran diri (67) dan lain-lain kesalahan (143).Mengenai Ops Benteng, beliau berkata seramai 92 pendatang tanpa izin ditahan, termasuk 26 ditangkap di Johor Bahru, Johor, manakala empat kenderaan dirampas semalam.Sebanyak 262 sekatan jalan raya Ops Benteng turut dilakukan di seluruh negara, katanya.Mengenai kuarantin wajib, Ismail berkata seramai 51,235 individu pulang ke tanah air melalui pintu masuk sempadan antarabangsa sejak 24 Julai sehingga semalam.


Kanak-kanak didera hingga lemas selamat dikebumikan di Jasin

Jenazah kanak-kanak lelaki berusia tujuh tahun yang ditemukan lemas di dalam tong air di rumahnya di Taman Krubong Jaya di Jasin, Jumaat lepas selamat dikebumikan di Tanah Perkuburan Islam Padang Lebar, Simpang Bekoh di Jasin kira-kira 12.40 tengah hari ini.Jenazah dituntut keluarga kandung ibunya di Jabatan Perubatan Forensik, Hospital Melaka kira-kira 10.05 pagi tadi dan disolatkan di Surau Madrasah As Syakirin sebelum dibawa ke tanah perkuburan yang terletak 600 meter dari rumah datuk kandung kanak-kanak itu.Pengebumian yang dikawal ketat oleh pihak Polis Diraja Malaysia, Angkatan Tentera Awam dan Angkatan Pertahanan Awam itu turut dihadiri ahli keluarga kandung dan keluarga angkat kanak-kanak itu, namun pihak media tidak dibenarkan masuk ke perkarangan tanah perkuburan tersebut atas permintaan keluarga kandung kanak-kanak itu.Sementara itu, ibu angkat kanak-kanak itu Norlida Abu Hassan, 50, ketika ditemui pemberita berkata meskipun arwah tidak disemadikan di Selangor, namun dia sekeluarga tetap akan menziarahi pusara anak angkatnya yang mesra dipanggil “adik”.Terdahulu, tinjauan Bernama di sekitar rumah datuk kandung kanak-kanak itu mendapati kediaman tersebut tertutup rapi dan sunyi tanpa kehadiran keluarga dan sanak saudara, namun hanya kedengaran radio yang memutarkan alunan bacaan al-Quran.Bapa saudara kandung mangsa yang ditemui di sekitar rumah itu berkata liang lahad di tanah perkuburan itu yang digali sejak semalam selepas ahli keluarganya memutuskan untuk menguruskan keseluruhan proses pengebumian jenazah kanak-kanak malang tersebut.Jumaat lepas, seorang kanak-kanak lelaki berusia tujuh tahun maut, dipercayai akibat didera ibu kandung dan bapa tirinya, dalam satu kejadian di Taman Krubong Jaya di Jasin.Kanak-kanak itu didakwa lemas di dalam tong air di rumahnya dalam kejadian kira-kira 4 petang, namun siasatan awal polis mendapati terdapat kecederaan fizikal pada badan mangsa.Mangsa sebelum ini dibesarkan keluarga angkatnya yang tinggal di Rawang, Selangor ketika masih bayi sebelum ibu kandung mangsa mengambilnya semula untuk dijaga, pada Oktober tahun lepas.


Data peribadi MySejahtera dijamin selamat, kata menteri

Orang ramai yang menggunakan aplikasi MySejahtera tidak perlu bimbang kerana data peribadi mereka dilindungi sepenuhnya di bawah Akta Perlindungan Data Peribadi 2010.Menteri Kanan (Kluster Keselamatan) Ismail Sabri Yaakob berkata aplikasi MySejahtera juga menepati standard piawaian antarabangsa dalam melindungi kerahsiaan dan keselamatan data peribadi pengguna.“Data MySejahtera dimiliki sepenuhnya oleh Kementerian Kesihatan (KKM) dan dikawal selia oleh Agensi Keselamatan Siber Negara (Nacsa) dan Majlis Keselamatan Negara (MKN).“Bagi saya, tidak perlu bimbang menggunakannya (MySejahtera) kerana kerajaan mengawal dan memastikan data peribadi itu dilindungi,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.Beliau mengulas dakwaan beberapa pihak bahawa data MySejahtera tersebut mudah diakses.Ditanya mengenai saranan membenarkan perpustakaan awam di kawasan Perintah Kawalan Pergerakan Bersyarat (PKPB) untuk beroperasi, Ismail Sabri berkata perkhidmatan kemudahan awam itu tersenarai sebagai aktiviti dalam bangunan yang tidak dibenarkan.Bagaimanapun, beliau memberi jaminan saranan membuka kemudahan awam khusus bagi kegunaan pelajar sebagai persedian peperiksaan dan akses internet akan dibincangkan bersama kementerian yang terlibat serta KKM.“Perpustakaan awam ini melibatkan banyak kementerian juga, perkara ini akan saya bawa (dalam mesyuarat) dan dibincangkan bersama kementerian terlibat, MKN dan semestinya berdasarkan nasihat KKM juga,” katanya.


Malaysia laksana PKP ‘mesra rakyat’ mulai tahun depan perangi Covid-19

MalaysiaNow difahamkan Putrajaya berkemungkinan akan memperkenalkan Perintah Kawalan Pergerakan (PKP) baru bermula tahun depan, yang melibatkan prosedur operasi standard (SOP) sektor ekonomi yang lebih “mesra rakyat”.PKP “norma baru” itu, dijangka lebih longgar berbanding ketika kali pertama ia diperkenalkan Mac tahun ini pada fasa awal pendemik Covid-19 bermula di Malaysia, akan berkuat kuasa sejurus PKP Bersyarat atau PKPB berakhir pada 31 Disember ini.“PKP norma baru akan menekankan SOP mengikut lokaliti dan mukim, bukan lagi seluruh negeri,” kata satu sumber yang biasa dengan usaha memerangi Covid-19 oleh Putrajaya kepada MalaysiaNow.Ini bermaksud sebarang bentuk PKP tidak lagi akan dilaksanakan seluruh negeri sebaliknya lebih tertumpu kepada daerah atau mukim yang mencatatkan lonjakan kes Covid-19.“Ia berbeza dengan apa yang diguna pakai oleh pihak berkuasa sekarang ini yang melaksanakan PKPB di seluruh negeri,” tambah sumber itu.Kali pertama PKP diisytiharkan pada 18 Mac lalu, dan dilanjutkan beberapa kali sehingga 4 Mei.Selepas itu PKPB diperkenalkan yang membenarkan beberapa sektor perniagaan beroperasi dengan SOP ketat.Kemudian PKP Permulihan atau PKPP dilaksanakan, tetapi ia terpaksa dihentikan selepas berlaku lonjakan kes baru yang menyaksikan kes harian mencecah empat digit.Perintah Kawalan Pergerakan Diperketatkan (PKPD) turut diperkenalkan, bagi kawasan yang mencatatkan lonjakan kes dengan menutup tempat itu sepenuhnya.Cadangan PKP “norma baru” itu mendapat persetujuan dan sambutan baik agensi-agensi kerajaan yang terlibat dalam melawan Covid-19.SOP dilonggarkanSumber itu juga memberitahu MalaysiaNow peraturan ketat di restoran dan premis perniagaan akan dilonggarkan bagi memastikan sumber rezeki orang ramai dapat diseimbang dengan kebimbangan kesihatan.Satu kempen besar-besaran dijangka bermula Isnin ini bagi mendidik masyarakat mengenai perbezaan antara PKPB dan PKP “norma baru”.Cadangan PKP “norma baru” itu mendapat persetujuan dan sambutan baik agensi-agensi kerajaan yang terlibat dalam melawan Covid-19.Sementara itu, tiada perubahan mengenai tarikh pembukaan sekolah seperti yang telah diumumkan oleh menteri pendidikan.Sesi persekolahan seluruh negara akan dibuka pada 20 Januari tahun depan, selepas ditutup beberapa kali sejak Mac, yang menyebabkan beratus-ratus ribu orang murid dan pelajar tidak dapat meneruskan persekolahan.Bagaimanapun, prasekolah dan institusi pengajian tinggi boleh dibuka seperti biasa bermula 1 Januari.“Ini sudah tentu melegakan hati ramai pihak terutamanya ibu bapa dan pengusaha tadika,” tambah sumber itu.Pengusaha tadika dan taska merungut selepas tiada garis panduan khusus dikeluarkan oleh kementerian pendidikan bagi membolehkan mereka beroperasi, yang akhirnya memaksa mereka gulung tikar.Perjalanan rentas negeriMalaysiaNow turut difahamkan oleh sumber itu, larangan perjalanan rentas negeri ketika pelaksanaan PKPB yang melibatkan hampir seluruh semenanjung awal November lalu akan ditarik balik dalam masa terdekat.“Sekatan jalan raya oleh pihak polis bagaimanapun akan berjalan seperti biasa sehingga hujung tahun. Tetapi bermula 2021, perjalanan rentas negeri tidak lagi memerlukan kebenaran pihak polis, cukup sekadar pematuhan SOP ketika dalam kenderaan,” kata sumber sama.


SPR adakan mesyuarat khas hari ini tentukan tarikh penting PRN 6 negeri

Suruhanjaya Pilihan Raya (SPR) mengadakan mesyuarat khas pagi ini bagi menentukan tarikh-tarikh penting Pilihan Raya Negeri (PRN) bagi enam negeri terlibat.
Mesyuarat berkenaan yang berlangsung di Menara SPR di Putrajaya akan dipengerusikan oleh Pengerusi SPR Abdul Ghani Salleh.
Ia diadakan untuk menentukan tarikh-tarikh penting PRN bagi Kedah, Kelantan, Terengganu, Pulau Pinang, Selangor dan Negeri Sembilan seperti tarikh writ pilihan raya, hari penamaan calon, hari pengundian, daftar pemilih yang akan digunakan serta lain-lain persiapan bagi melaksanakan pilihan raya itu.
SPR akan mengadakan sidang media sejurus selesai mesyuarat khas itu.
BernamaTV akan menyiarkan secara langsung sidang media tersebut.
Isnin lepas, Setiausaha SPR Ikmalrudin Ishak dalam kenyataan memaklumkan mesyuarat khas itu adalah susulan penerimaan notis pembubaran rasmi Dewan Undangan Negeri (DUN) keenam-enam negeri itu daripada Speaker DUN masing-masing.


Paras sinar UV berbahaya dilapor di seluruh Vietnam

Hampir semua lokaliti di seluruh Vietnam mengalami tahap bahaya sinaran ultraungu (UV) pada Rabu, menurut Pusat Ramalan Hidro-Meteorologi Kebangsaan.
Indeks UV yang digunakan untuk mengukur intensiti sinaran UV, berukuran sekitar 8 hingga10 di semua bandar utama, kecuali Hanoi, lapor Agensi Berita Vietnam (VNA).
Menurut Pertubuhan Kesihatan Sedunia (WHO), indeks UV 7.5 hingga 10.4 dianggap "sangat tinggi", yang bermakna risiko bahaya sangat tinggi daripada pendedahan matahari tanpa perlindungan.
Indeks UV di bandar Ha Long (wilayah utara Quang Ninh) ialah 9.1 dari 11 pagi hingga 2 petang pada hari itu.
Indeks itu diukur pada 9.3 di bandar utara Hai Phong, 9.5 di bandar Hue (wilayah tengah Thua Thien-Hue); 9.5 di bandar Hoi An (wilayah tengah Quang Nam); 10 di bandar Nha Trang (wilayah tengah selatan Khanh Hoa); dan 9.1 di Ho Chi Minh City.
Indeks di Hanoi berada pada tahap "tinggi" antara 5.5 hingga 7.4.
Menurut ramalan cuaca, bandar di seluruh negara akan terus menyaksikan indeks UV yang tinggi hingga sangat tinggi dari 25 hingga 27 Mei.
Orang ramai dinasihatkan supaya mengambil langkah tambahan berjaga-jaga seperti memakai pakaian pelindung, topi dan cermin mata hitam selain memastikan badan kekal terhidrat.


Thailand mungkin hantar 'Jho Low 2' ke China hari ini

Ahli perniagaan Malaysia Teow Wooi Huat masih berada di bawah tahanan pihak imigresen Thailand dan menunggu untuk dihantar ke China.
“Beliau dijangka dihantar ke China tidak lama lagi,” kata sumber polis kepada Bernama tanpa mahu menyatakan butiran bila Teow akan dihantar ke negara itu.
Bagaimanapun, media tempatan di Thailand melaporkan yang Teow akan dihantar ke China hari ini.
Jumaat lepas, Teow yang berada dalam senarai merah Interpol, dipanggil pihak polis untuk diberitahu yang visa beliau telah dibatalkan.
Beliau kemudian diserahkan kepada polis imigresen di Songkhla dan kemudian dipindahkan ke Pejabat Imigresen Suan Plu di Bangkok.
Teow, 55, yang juga digelar "Jho Low 2", merujuk kepada seorang lagi ahli perniagaan Malaysia yang sedang diburu Low Taek Jho yang dikaitkan dengan skandal 1MDB, telah melarikan diri ke Dannok di Sadao pada 2020.
Teow membina empayar perniagaan daripada skim pelaburan haram dalam talian yang memikat pelabur dari China, Thailand, Malaysia, Indonesia dan Macau.
Pada 2017, Teow ditahan oleh pihak berkuasa Malaysia atas tuduhan dadah tetapi berjaya melarikan diri ke Thailand dan terlepas daripada hukuman gantung.
Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan.
Beliau juga dihendaki berhubung pelaburan wang haram berjumlah RM336 juta (AS$83 juta) di Macau.
Sementara itu, di Kuala Lumpur, polis Malaysia mengesahkan ahli perniagaan yang menjadi buruan Teow Wooi Huat kini ditahan pihak berkuasa Thailand.
Setiausaha PDRM Noorsiah Mohd Saaduddin berkata suspek merupakan individu yang disiasat oleh PDRM di bawah Seksyen 420 Kanun Keseksaan kerana menipu.
“PDRM kini sedang dalam proses permohonan untuk penama dihantar pulang ke Malaysia bagi membantu siasatan,” katanya dalam kenyataan malam tadi.


Perwakilan Umno sokong usul ‘tarik diri dari PN’, tetapi tidak terus tinggalkan kerajaan

Perhimpunan Agung Umno berakhir hari ini dengan sebulat suara menyokong usul untuk menarik diri dari kerajaan Perikatan Nasional (PN) sekaligus menggesa peletakan jawatan menteri, dan timbalan menteri Umno yang dilantik.Dalam ucapan penggulungan yang ringkas bagi menutup tirai Perhimpunan Agung Umno, Ahmad Zahid Hamidi hari ini mengumumkan usul untuk memutuskan hubungan dengan PN diluluskan sebulat suara oleh perwakilan.Beliau menamatkan ucapan 10 minit tersebut dengan memohon seluruh perwakilan untuk bangun di dalam dewan jika mereka bersetuju dengan usul tersebut.Beliau berkata kepimpinan Umno kini memiliki mandat untuk tarik diri daripada PN pada bila-bila masa.“Perwakilan sudah memberi mandat kepada presiden dan majlis tertinggi untuk menentukan diri bahawa kita boleh menarik diri daripada kerajaan PN bila-bila masa, jika mereka tidak ada indikasi untuku pilihan pada waktu terdekat,” kata Zahid.Perdana Menteri Muhyiddin Yassin juga turut dilaporkan memberi isyarat bahawa pilihan raya akan diadakan selepas perintah darurat ditamatkan mengikut situasi pandemik Covid-19.Zahid turut mengingatkan bahawa jika kerajaan PN telah memutuskan untuk mentadbir negara sehingga habis penggal, kesemua menteri, timbalan menteri dan pemegang jawatan dalam GLC harus meletak jawatan segera.Terdahulu, Timbalan Presiden Umno Mohamad Hasan berkata Umno harus teguh pendirian jika memutuskan untuk keluar daripada kerajaan.“Bulan lapan tak ada apa benda, kita keluar kerajaan ramai-ramai,” tegasnya.


Antara Ain dan ‘sekolah tak selamat’

Semua orang mahu persekitaran yang selamat, sistem pendidikan yang lebih baik, itu tiada penafian. Demi negara tercinta sememangnya perlu tambah baik sistem pendidikan kita!Apatah lagi atas semangat kebangsaan sekiranya kita mahu tolak sekolah pelbagai aliran (vernakular) dari peringkat awal sebagai contoh sehingga tamat pengajian sekolah menengah, wajib pastikan sistem yang mencerminkan gagasan negara dan semangat bangsa Malaysia yang memeluk erat Rukun Negara serta Perlembagaan Persekutuan.Semua kena bawa iltizam ini sebagai teras pembangunan negara, bukannya ia terpisah sepertimana terpisahnya teras sosialisasi berfaktorkan pendidikan dan sekolah sepertimana selama ini terjadi dalam pendidikan anak-anak kita.Contoh asas bersendikan Perlembagaan adalah penguasaan Bahasa Melayu yang benar-benar diperkasa amalannya di peringkat tertinggi, kerajaan perlu memikirkan untuk meletakkan nilai komersial Bahasa Melayu dan bahasa kaum lain dilaksana secara elektif wajib atas semangat berbilang kaum selain Bahasa Inggeris dijadikan antara bahasa pengantar.Gerakan #MakeSchoolASaferPlace adalah baik, tapi janganlah keghairahan ramai sampai menidakkan profesionalisme perguruan.Jika dilakukan secara semberono, pasti ia bakal mengguris hati mereka yang layak bergelar sebagai guru!Hakikatnya satu kajian yang telus dan bersasar perlu dilakukan dalam menilai sejauh mana soal “tak selamat” terutama di sekolah-sekolah kebangsaan.Bercakap tentang tidak selamat, wujud keperluan bidang profesionalisme yang utama dalam membangunkan negara ini sering disemak-imbang.Kita selaku masyarakat tidak boleh nafikan mentaliti, pembawakan sikap seorang guru boleh dipengaruhi faktor persekitaran.Sudah tentu ia boleh menjadi kebimbangan umum.Selain itu, masalah bebanan ke atas mereka demi memastikan prestasi murid bertambah baik serta kebimbangan masalah keciciran murid kadang-kadang membuntukan para guru dan mempengaruhi emosi mereka.Hakikatnya, guru juga manusia, ada masalah rumah tangga, ada bebanan lain yang mempengaruhi penilaian serta tingkah laku mereka.Apatah lagi sikap kebanyakan ibu bapa yang sememangnya lepas tangan, ya! Atas alasan mencari rezeki menampung keluarga. Namun perlu diingatkan proses sosialisasi paling awal berlaku di rumah.Bagi umat Islam, selaras dengan anjuran agama yang bertepatan dengan perkembangan ilmu moden, mendidik anak di rumah adalah sosialisasi pertama mereka.Dari soal adab dan nilai sehinggalah hal-hal asas yang diwajibkan agama seperti solat dan puasa.Dalam sebuah riwayat Amr bin Syu’bah, Rasulullah bersabda:“Perintahkan anak-anak kamu untuk mengerjakan solat ketika mereka berumur tujuh (7) tahun. Pukullah mereka jika tidak mengerjakannya ketika mereka berumur 10 tahun. Pisahkanlah tempat tidur mereka.” (HR Abu Daud)Oleh itu jelas, asasnya bermula dari rumah!Jika difikirkan semula persoalan sekolah, sejauh mana sekolah menjadi sebuah tempat yang tidak selamat?Persoalan ini perlu dirungkai dengan jujur. Adakah para guru yang bertekad setia membangun anak bangsa ini dan sedar akan peranan dan sumpah setia mereka memang betul-betul mahu merosakkan anak murid mereka?Atas matlamat dan sumpah setia kerjaya perguruan, saya yakin tidak sama sekali!Namun, tidak dinafikan dalam setandan pisang bukan semuanya baik, ada yang mungkin berperilaku seperti yang tular akhir-akhir ini.Manusia memang mempunyai kekurangan kerana sifat lemahnya.Namun tidak adil untuk pukul rata melabelkan persekitaran sekolah sekali gus merendahkan kerja perguruan serta memburukkan sistem sekolah kebangsaan yang memang sentiasa perlu sentiasa ditambah baik.Sekolah, hakikatnya telah melahirkan ramai insan-insan hebat dalam negara.Jadi, dalam kes adik Ain, betul kita bersolidariti atas nasib yang menimpa beliau. Kita tidak boleh pandang remeh sekiranya guru yang menjadi teladan dalam mendidik telah salah dalam metod pengajaran atau pendekatan pedagogi mereka. Penilaian terhadap mereka perlu dilakukan.Namun dalam bab ini, masyarakat juga wajar terus berada dalam pertimbangan yang benar.Memang kita patut marah dan risau, namun kerisauan tidaklah hingga perlu menimbulkan polemik merosakkan institusi pendidikan negara.Dalam bab guru perlu diambil tindakan, bukannya semudah itu pula kita nak lihat guru itu diberhentikan. Kerana suatu naziran pasti akan, sedang, mahupun telah dilakukan dalam menilai pendekatan atau tindakan guru tersebut.Kerja di mana tempat pun bukan semudah itu hendak kita berhentikan kerana kita memiliki ‘hak pekerja’ walaupun seseorang itu memiliki masalah disiplin.Apatah lagi penjawat awam, suatu kajian yang teliti perlu dilakukan sebelum diambil pertimbangan dan keputusan.Ya, memang benar semua orang mahukan keadilan.Dalam isu adik Ain, dia diberhentikan setelah diberi amaran oleh pihak sekolah.Ianya jelas bukanlah terkait atas faktor tingkahnya dalam membela diri beliau dan menimbulkan kesedaran dalam masyarakat.Hakikatnya termaktub dalam undang-undang sistem persekolahan dan amaran secara jelas oleh pihak sekolah kerana adik Ain telah ponteng berturut-turut.Dalam bab ini ibu bapa wajar mainkan peranan nasihatkan dan bimbing anak-anak sekiranya jujur anak ini masih mahu bersekolah. Tapi hal ini tampaknya jadi populis dan dipolitikkan pula!Mengikuti isu adik Ain ini, beliau ada nyatakan masih sayangkan sekolah, jika benar, kembalilah ke pangkuan guru untuk dibentuk.Tidak dinafikan adik Ain lebih terampil dibandingkan mana-mana murid seusianya. Namun sebesar mana ilmu dan kehebatan kita, tetap memerlukan seorang guru.Jika persekitaran sekolah tidak selamat bagai dikata, pohonlah kepada pihak PPD untuk ke sekolah lain. Hidup dan mekar mendalami ilmu dan pendidikan dalam persekitaran baru yang diyakini selamat.Menyentuh soal sistem yang turut dibangkitkan, jika pendidikan awal anak-anak yang bermula dari rumah telah ditekankan baik bab agama, etika, nilai, adab dan lain-lain yang membentuk jati diri dan sahsiah anak-anak.Mungkin tidak perlu lebih masa untuk anak-anak dihantar ke kelas agama tambahan.Menyoroti kes adik Ain KPM dan KPWM disarankan supaya mengeluarkan satu garis panduan etika yang jelas sebagai contoh di sekolah termasuk dalam pendekatan pedagogi sewaktu PdP. Ini bagi mengelak perlakuan mahupun tuduhan ‘gangguan seksual’ berlaku dalam kalangan murid mahupun pelajar.Mengenai sistem dan berbalik atas citra ‘kebangsaan’ dan pemerkasaan sistem sekolah ‘kebangsaan’ bagi menarik masyarakat Malaysia seluruhnya untuk kekal di bawah satu bumbung. Sememangnya perlu dinilai semula subjek atau silibus apa yang wajar dilaksanakan bersesuaian dengan keperluan zaman dalam tempoh waktu PdP sehingga ia mampu menarik minat pendokong sistem vernakular.Subjek yang memberi penekanan atas Perlembagaan dan Rukun Negara serta sejarah wajib ada di peringkat sekolah rendah sebagai contoh.Mungkin seeloknya pengkhususan agama dapat dibawa dalam kelas-kelas khas wajib ‘KAFA’ di sebelah petang usai PdP di sekolah kebangsaan.Ditambah kini, dengan pemansuhan UPSR, anak-anak tidak lagi terbeban dengan peperiksaan awam yang lebih menekankan gred daripada kefahaman.Dalam pada Malaysia terus memastikan elemen STREAM (Science, Technology, Religion, Engineering, Arts, Mathematic) dapat menjana ketamadunan negara bangsa Malaysia.Kita doakan agenda ini bakal melahirkan insan cemerlang dalam negara dan di pentas dunia. Ayuh sama gembleng tenaga, bukannya menuding jari semata!Mohd Ashraf Mustaqim Badrul Munir adalah presiden Angkatan Gerak Minda Malaysia (Agra)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.